02004A0320(03) — LT — 09.09.2021 — 003.001

Šis tekstas yra skirtas tik informacijai ir teisinės galios neturi. Europos Sąjungos institucijos nėra teisiškai atsakingos už jo turinį. Autentiškos atitinkamų teisės aktų, įskaitant jų preambules, versijos skelbiamos Europos Sąjungos oficialiajame leidinyje ir pateikiamos svetainėje „EUR-Lex“. Oficialūs tekstai tiesiogiai prieinami naudojantis šiame dokumente pateikiamomis nuorodomis

►B Europos Bendrijų bei jų valstybių narių ir Buvusiosios Jugoslavijos Respublikos Makedonijos STABILIZACIJOS IR ASOCIACIJOS SUSITARIMAS ( *1 ) (OL L 084 2004.3.20, p. 13)

Iš dalies keičiamas:









▼B

Europos Bendrijų bei jų valstybių narių ir Buvusiosios Jugoslavijos Respublikos Makedonijos

STABILIZACIJOS IR ASOCIACIJOS SUSITARIMAS ( *2 )







BELGIJOS KARALYSTĖ, DANIJOS KARALYSTĖ, VOKIETIJOS FEDERACINĖ RESPUBLIKA, GRAIKIJOS RESPUBLIKA, ISPANIJOS KARALYSTĖ, PRANCŪZIJOS RESPUBLIKA, AIRIJA, ITALIJOS RESPUBLIKA, LIUKSEMBURGO DIDŽIOJI HERCOGYSTĖ, NYDERLANDŲ KARALYSTĖ, AUSTRIJOS RESPUBLIKA, PORTUGALIJOS RESPUBLIKA, SUOMIJOS RESPUBLIKA, ŠVEDIJOS KARALYSTĖ, JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ, Europos bendrijos steigimo sutarties, Europos anglių ir plieno bendrijos steigimo sutarties, Europos atominės energijos bendrijos steigimo sutarties ir Europos Sąjungos sutarties Susitariančiosios Šalys, toliau – valstybės narės, ir EUROPOS BENDRIJA, EUROPOS ANGLIŲ IR PLIENO BENDRIJA, EUROPOS ATOMINĖS ENERGIJOS BENDRIJA, toliau – Bendrija, ir BUVUSIOJI JUGOSLAVIJOS RESPUBLIKA MAKEDONIJA, toliau – Buvusioji Jugoslavijos Respublika Makedonija, ATSIŽVELGDAMOS į tvirtus Šalių ryšius ir bendras vertybes, jų siekį stiprinti šiuos ryšius ir užmegzti glaudžius, abipusiškumu ir bendrais interesais grindžiamus ilgalaikius santykius, kurie leistų Buvusiajai Jugoslavijos Respublikai Makedonijai toliau stiprinti ir plėtoti anksčiau užmegztus santykius, būtent santykius, užmegztus 1997 m. balandžio 29 d. pasirašius Bendradarbiavimo susitarimą pasikeičiant raštais, kuris įsigaliojo 1998 m. sausio 1 d., MANYDAMOS, kad Šalių santykius vidaus transporto srityje ir toliau turėtų reglamentuoti Europos bendrijos ir Buvusiosios Jugoslavijos Respublikos Makedonijos susitarimas dėl transporto, kuris buvo pasirašytas 1997 m. birželio 29 d., o įsigaliojo – 1997 m. lapkričio 28 d., ATSIŽVELGDAMOS į tai, kad vykdant Pietryčių Europos valstybėse stabilizavimo ir asociacijos procesą, svarbu toliau plėtoti šį Susitarimą, t. y. nustatyti šiam regionui bendrą ES strategiją, atsižvelgiant į bendradarbiavimu grindžiamos stabilios tvarkos Europoje, kurios pagrindinis ramstis yra Europos Sąjunga, kūrimo ir stiprinimo procesą bei į stabilumo paktą, ATSIŽVELGDAMOS į Šalių pasiryžimą visais būdais padėti politiniam, ekonominiam ir instituciniam Buvusiosios Jugoslavijos Respublikos Makedonijos bei regiono stabilizavimui, t. y. kurti pilietinę visuomenę, vykdyti demokratizaciją, kurti institucijas ir vykdyti valstybės valdymo reformą, didinti prekybinį ir ekonominį bendradarbiavimą, stiprinti nacionalinį bei regiono saugumą, taip pat didinti bendradarbiavimą teisingumo ir vidaus reikalų srityje, ATSIŽVELGDAMOS į Šalių pasiryžimą didinti politines ir ekonomines laisves, kuriomis grindžiamas šis Susitarimas, taip pat jų pasiryžimą gerbti žmogaus teises ir laikytis teisinės valstybės principo, taip pat gerbti tautinėms mažumoms priklausančių asmenų teises ir demokratinius principus, užtikrinant laisvus ir sąžiningus rinkimus bei daugiapartinę sistemą, ATSIŽVELGDAMOS į Šalių pasiryžimą laikytis laisvosios rinkos ekonomikos principų ir Bendrijos pasirengimą padėti Buvusiojoje Jugoslavijos Respublikoje Makedonijoje vykstančioms ekonomikos reformoms, ATSIŽVELGDAMOS į Šalių pasiryžimą visiškai įgyvendinti visus JT Chartijos, ESBO principus ir nuostatas, ypač principus ir nuostatas, išdėstytus Helsinkio baigiamajame akte, Madrido ir Vienos konferencijų baigiamuosiuose dokumentuose, Paryžiaus chartijoje dėl naujos Europos ir Kelno Pietryčių Europos stabilumo pakte, ir taip stiprinti regiono stabilumą bei didinti regiono valstybių bendradarbiavimą, SIEKDAMOS pradėti nuolatinį politinį dialogą dvišaliais ir tarptautiniais abi Šalis dominančiais klausimais, įskaitant regioninius aspektus, ATSIŽVELGDAMOS į Šalių pasiryžimą užtikrinti laisvą prekybą, laikantis PPO nustatytų teisių ir pareigų, ĮSITIKINUSIOS, kad Stabilizavimo ir asociacijos susitarimas sukurs naujas sąlygas, padėsiančias plėtoti jų ekonominius santykius, taip pat prekybą bei investicijas – veiksnius, kurie yra labai svarbūs ekonomikai pertvarkyti ir modernizuoti, ATSIŽVELGDAMOS į Buvusiosios Jugoslavijos Respublikos Makedonijos pasiryžimą suderinti savo įstatymus su Bendrijos teisės aktais, ATSIŽVELGDAMOS į Bendrijos siekį ryžtingai padėti įgyvendinti reformas ir tuo tikslu visapusišku preliminariu ir ilgalaikiu pagrindu naudoti visas turimas bendradarbiavimo priemones bei teikti techninę, finansinę ir ekonominę pagalbą, PATVIRTINDAMOS, kad šio Susitarimo nuostatos, patenkančios į Europos bendrijos steigimo sutarties III dalies IV antraštinės dalies taikymo sritį, Jungtinę Karalystę ir Airiją saistys kaip atskiras Susitariančiąsias Šalis, o ne kaip Europos bendrijos nares, kol Jungtinė Karalystė arba Airija (priklausomai nuo konkretaus atvejo) praneš Buvusiajai Jugoslavijos Respublikai Makedonijai, kad tapo saistoma kaip Europos bendrijos narė pagal Protokolą dėl Jungtinės Karalystės ir Airijos pozicijos, kuris yra pridėtas prie Europos Sąjungos sutarties ir Europos bendrijos steigimo sutarties. Tos pačios nuostatos taikomos Danijai, vadovaujantis prie tų sutarčių pridėtu protokolu dėl Danijos pozicijos, PRISIMINDAMOS Europos Sąjungos pasirengimą kiek įmanoma integruoti Buvusiąją Jugoslavijos Respubliką Makedoniją į Europos politinį ir ekonominį gyvenimą ir jos, kaip potencialios kandidatės tapti ES nare, statusą, remiantis Europos Sąjungos sutartimi ir 1993 metų birželio mėnesį Europos Tarybos apibrėžtų kriterijų įgyvendinimu, su sąlyga, kad bus sėkmingai įgyvendintas šis Susitarimas, ypač su regionų bendradarbiavimu susijusios nuostatos, SUSITARĖ:







1 straipsnis

1. Šiuo Susitarimu sukuriama Bendrijos bei jos valstybių narių ir Buvusiosios Jugoslavijos Respublikos Makedonijos asociacija.

2. Šios asociacijos tikslai yra: — suteikti politiniam dialogui tinkamą pagrindą ir taip sudaryti sąlygas Šalims plėtoti glaudžius politinius santykius, — padėti Buvusiajai Jugoslavijos Respublikai Makedonijai plėtoti savo ekonominį ir tarptautinį bendradarbiavimą, ypač padėti jai derinti savo teisės aktus su Bendrijos teisės aktais, — skatinti darnius ekonominius santykius ir palaipsniui sukurti Bendrijos ir Buvusiosios Jugoslavijos Respublikos Makedonijos laisvąją prekybos zoną, — skatinti regionų bendradarbiavimą visose šiame Susitarime nustatytose srityse.







I ANTRAŠTINĖ DALIS

BENDRIEJI PRINCIPAI

2 straipsnis

Pagarba demokratiniams principams ir žmogaus teisėms, paskelbtoms Visuotinėje žmogaus teisių deklaracijoje ir nustatytoms Helsinkio baigiamajame akte bei Paryžiaus chartijoje dėl naujos Europos, pagarba tarptautinės teisės principams ir teisinei valstybei, taip pat rinkos ekonomikos principams, nustatytiems ESBK Bonos konferencijos ekonominio bendradarbiavimo klausimais dokumente, sudaro Šalių vidaus ir užsienio politikos pamatą ir yra pagrindiniai šio Susitarimo elementai.

3 straipsnis

Tarptautinė ir regiono taika bei stabilumas, gerų kaimyniškų santykių plėtojimas yra svarbiausia stabilizavimo ir asociacijos procese. Šis Susitarimas yra sudaromas ir įgyvendinamas vadovaujantis Bendrijos pozicija regionų klausimais, kuri apibrėžta 1997 m. balandžio 29 d. Tarybos išvadose, ir atsižvelgiant į atskirų regiono valstybių laimėjimus.

4 straipsnis

Buvusioji Jugoslavijos Respublika Makedonija įsipareigoja pradėti bendradarbiavimą ir užmegzti gerus kaimyniškus santykius su kitomis regiono valstybėmis, taip pat taikyti deramas abipuses nuolaidas asmenų, prekių, kapitalo ir paslaugų judėjimo srityje bei rengti abiem Šalims svarbius projektus. Šis įsipareigojimas – tai pagrindinis veiksnys, lemiantis Šalių santykių ir bendradarbiavimo plėtojimą, kuris padeda stiprinti regiono stabilumą.

5 straipsnis

1. Asociacija visiškai įgyvendinama per daugiausia dešimties metų pereinamąjį laikotarpį, kuris yra padalytas į du etapus. Šio padalijimo į etapus tikslas – palaipsniui įgyvendinti Stabilizavimo ir asociacijos susitarimo nuostatas ir pirmojo etapo metu daugiausia dėmesio skirti III, V, VI ir VII antraštinėse dalyse nurodytoms sritims.

2. Pagal 108 straipsnį įsteigta Stabilizavimo ir asociacijos taryba reguliariai svarsto, kaip yra taikomas šis Susitarimas ir kaip Buvusioji Jugoslavijos Respublika Makedonija vykdo teisines, administracines, institucines ir ekonomines reformas atsižvelgdama į preambulę ir šiame Susitarime nustatytus bendruosius principus.

3. Praėjus ketveriems metams po šio Susitarimo įsigaliojimo Stabilizavimo ir asociacijos taryba įvertina padarytą pažangą bei priima sprendimą dėl antrojo etapo bei jo trukmės, taip pat dėl to, ar reikia keisti antrąjį etapą reglamentuojančių nuostatų turinį. Priimdama pastarąjį sprendimą ji atsižvelgia į minėto svarstymo rezultatus.

4. Šio straipsnio 1 ir 3 dalyse numatyti etapai netaikomi IV antraštinei daliai.

6 straipsnis

Šis Susitarimas visiškai atitinka atitinkamas PPO nuostatas, ypač GATT 1994 XXIV straipsnį ir GATS V straipsnį.







II ANTRAŠTINĖ DALIS

POLITINIS DIALOGAS

7 straipsnis

Politinis Šalių dialogas toliau plėtojamas ir stiprinamas. Jis vyksta tuo pačiu metu kaip ir Europos Sąjungos bei Buvusiosios Jugoslavijos Respublikos Makedonijos draugiškų ryšių atkūrimas, stiprina jį ir padeda kurti glaudžius solidarumo ryšius bei naujas Šalių tarpusavio bendradarbiavimo formas.

Politiniu dialogu pirmiausia siekiama:

— labiau suvienodinti Šalių nuomones tarptautiniais klausimais ir ypač tais klausimais, kurie gali turėti Šalims didelį poveikį,

— skatinti regionų bendradarbiavimą ir gerų kaimyniškų santykių plėtojimą,

— skatinti vienodą požiūrį į saugumą ir stabilumą Europoje, įskaitant regionus, kuriems taikoma Europos Sąjungos bendra užsienio ir saugumo politika.

8 straipsnis

Politinis dialogas gali būti daugiašalis, taip pat jis gali vykti ir regiono lygiu, apimdamas kitas regiono valstybes.

9 straipsnis

1. Ministrų lygmeniu politinis dialogas vyksta Stabilizavimo ir asociacijos taryboje, kuri apskritai yra atsakinga už visus klausimus, kuriuos Šalys gali pateikti jai svarstyti.

2. Jei Šalys prašo, politinis dialogas taip pat gali vykti tokiais būdais: — jei būtina, rengiant vyresniųjų pareigūnų, atstovaujančių, viena vertus, Buvusiajai Jugoslavijos Respublikai Makedonijai, ir, kita vertus, Europos Sąjungos ir Komisijos pirmininkams, susitikimus, — visiškai išnaudojant visų diplomatinių kanalų, veikiančių tarp Šalių, galimybes, įskaitant atitinkamus kontaktus trečiosiose šalyse, Jungtinėse Tautose, ESBK ir kituose tarptautiniuose forumuose, — bet kokiu kitu būdu, kuris padėtų stiprinti, plėtoti ir skatinti šį dialogą.

10 straipsnis

Politinis dialogas parlamento lygmeniu vyksta Stabilizavimo ir asociacijos parlamentiniame komitete, kuris įsteigiamas pagal 114 straipsnį.







III ANTRAŠTINĖ DALIS

REGIONŲ BENDRADARBIAVIMAS

11 straipsnis

Buvusioji Jugoslavijos Respublika Makedonija, laikydamasi savo įsipareigojimo užtikrinti taiką ir stabilumą bei plėtoti gerus kaimyniškus santykius, aktyviai skatina regionų bendradarbiavimą. Bendrija taip pat per savo techninės pagalbos programas remia projektus, susijusius su regionų arba tarpvalstybiniais klausimais.

Jeigu Buvusioji Jugoslavijos Respublika Makedonija ketina stiprinti savo bendradarbiavimą su viena iš 12–14 straipsniuose minimų valstybių, ji informuoja Bendriją ir jos valstybes nares bei konsultuojasi su jomis pagal X antraštinės dalies nuostatas.

12 straipsnis

Bendradarbiavimas su kitomis Stabilizavimo ir asociacijos susitarimą pasirašiusiomis valstybėmis

Ne vėliau kaip pasirašius bent vieną stabilizavimo ir asociacijos susitarimą su kuria nors kita valstybe, dalyvaujančia stabilizavimo ir asociacijos procese, Buvusioji Jugoslavijos Respublika Makedonija pradeda derybas su ta valstybe arba valstybėmis, siekdama pasirašyti konvenciją dėl regionų bendradarbiavimo, kurios tikslas – didinti tų valstybių bendradarbiavimo apimtį.

Pagrindiniai šios konvencijos elementai būtų:

— politinis dialogas,

— laisvosios prekybos zonos tarp Šalių įkūrimas, laikantis atitinkamų PPO nuostatų,

— abipusės nuolaidos darbuotojų judėjimo, įsisteigimo, paslaugų teikimo, einamųjų mokėjimų ir kapitalo judėjimo srityje, kurių lygis atitinka šiame Susitarime nustatytą lygį,

— nuostatos dėl bendradarbiavimo kitose srityse, neatsižvelgiant į tai, ar joms taikomas šis Susitarimas, ir ypač – teisingumo ir vidaus reikalų srityje.

Jei reikia, šioje konvencijoje numatomos nuostatos dėl reikiamų institucinių mechanizmų sukūrimo.

Ši konvencija dėl regionų bendradarbiavimo pasirašoma per dvejus metus bent nuo antro stabilizavimo ir asociacijos susitarimo įsigaliojimo. Buvusiosios Jugoslavijos Respublikos Makedonijos pasirengimas pasirašyti šią konvenciją bus vienas veiksnių, lemsiančių tolesnį Buvusiosios Jugoslavijos Respublikos Makedonijos ir ES santykių plėtojimą.

13 straipsnis

Bendradarbiavimas su kitomis valstybėmis, dalyvaujančiomis stabilizavimo ir asociacijos procese

Buvusioji Jugoslavijos Respublika Makedonija prisideda prie regionų bendradarbiavo su kitomis valstybėmis, kuriose vyksta stabilizavimo ir asociacijos procesas, kai kuriose arba visose šiame Susitarime nustatytose bendradarbiavimo srityse ir ypač – abi Šalis dominančiose srityse. Toks bendradarbiavimas turėtų atitikti šio Susitarimo principus ir tikslus.

14 straipsnis

Bendradarbiavimas su šalimis kandidatėmis tapti ES narėmis

Buvusioji Jugoslavijos Respublika Makedonija gali skatinti savo bendradarbiavimą ir pasirašyti konvenciją dėl regionų bendradarbiavimo bet kurioje šiame Susitarime nustatytoje bendradarbiavimo srityje su bet kuria šalimi kandidate tapti ES nare. Tokios konvencijos tikslas – palaipsniui pasiekti, kad dvišaliai Buvusiosios Jugoslavijos Respublikos Makedonijos ir tos šalies santykiai reikiamu mastu atitiktų Europos bendrijos bei jos valstybių narių ir tos šalies santykius.







IV ANTRAŠTINĖ DALIS

LAISVAS PREKIŲ JUDĖJIMAS

15 straipsnis

1. Bendrija ir Buvusioji Jugoslavijos Respublika Makedonija daugiausia per 10 metų nuo šio Susitarimo įsigaliojimo palaipsniui įsteigia laisvosios prekybos zoną pagal šio Susitarimo, GATT 1994 ir PPO nuostatas. Steigdamos šią zoną jos atsižvelgia į konkrečius toliau nustatytus reikalavimus.

2. Prekės, kuriomis Šalys prekiauja, klasifikuojamos pagal kombinuotąją prekių nomenklatūrą.

3. Bazinis už kiekvieną produktą imamas muitas, kuris vėliau bus mažinamas taip, kaip nustatyta šiame Susitarime, yra muitas, erga omnes faktiškai taikomas dieną prieš pasirašant šį Susitarimą.

4. Jei pasirašius šį Susitarimą tarifai sumažinami erga omnes pagrindu, ypač jeigu jie sumažinami po derybų dėl muitų tarifų Pasaulio prekybos organizacijoje, tada tokie sumažinti muitai nuo sumažinimo dienos pakeičia šio straipsnio 3 dalyje nurodytą bazinį muitą.

5. Bendrija ir Buvusioji Jugoslavijos Respublika Makedonija praneša viena kitai apie atitinkamus savo bazinius muitus.







I SKYRIUS

PRAMONINIAI PRODUKTAI

16 straipsnis

1. Šio skyriaus nuostatos taikomos Bendrijos arba Buvusiosios Jugoslavijos Respublikos Makedonijos kilmės produktams, išvardytiems Kombinuotosios nomenklatūros 25–97 skirsniuose, išskyrus produktus, išvardytus Sutarties dėl žemės ūkio (GATT 1994) I priedo 1 dalies ii punkte.

2. 17 ir 18 straipsnių nuostatos netaikomos nei tekstilės gaminiams, nei plieno gaminiams, nurodytiems 22 ir 23 straipsniuose.

3. Šalys prekiauja produktais, nurodytais Europos atominės energijos bendrijos steigimo sutartyje, laikydamosi tos sutarties nuostatų.

17 straipsnis

1. Muitai Buvusiosios Jugoslavijos Respublikos Makedonijos kilmės produktų importui į Bendriją panaikinami įsigaliojus šiam Susitarimui.

2. Buvusiosios Jugoslavijos Respublikos Makedonijos kilmės produktų importo į Bendriją kiekybiniai apribojimai ir lygiaverčio poveikio priemonės panaikinamos šio Susitarimo įsigaliojimo dieną.

18 straipsnis

1. Muitai Bendrijos kilmės produktų, išskyrus I ir II prieduose išvardytus produktus, importui į Buvusiąją Jugoslavijos Respubliką Makedoniją panaikinami įsigaliojus šiam Susitarimui.

2. Muitai Bendrijos kilmės prekių, išvardytų I priede, importui į Buvusiąją Jugoslavijos Respubliką Makedoniją palaipsniui mažinami laikantis tokių terminų: — pirmųjų metų po šio Susitarimo įsigaliojimo sausio 1 d. kiekvienas muitas sumažinamas iki 90 % bazinio muito, — antrųjų metų po šio Susitarimo įsigaliojimo sausio 1 d. kiekvienas muitas sumažinamas iki 80 % bazinio muito, — trečiųjų metų po šio Susitarimo įsigaliojimo sausio 1 d. kiekvienas muitas sumažinamas iki 70 % bazinio muito, — ketvirtųjų metų po šio Susitarimo įsigaliojimo sausio 1 d. kiekvienas muitas sumažinamas iki 60 % bazinio muito, — penktųjų metų po šio Susitarimo įsigaliojimo sausio 1 d. kiekvienas muitas sumažinamas iki 50 % bazinio muito, — šeštųjų metų po šio Susitarimo įsigaliojimo sausio 1 d. kiekvienas muitas sumažinamas iki 40 % bazinio muito, — septintųjų metų po šio Susitarimo įsigaliojimo sausio 1 d. kiekvienas muitas sumažinamas iki 30 % bazinio muito, — aštuntųjų metų po šio Susitarimo įsigaliojimo sausio 1 d. kiekvienas muitas sumažinamas iki 20 % bazinio muito, — devintųjų metų po šio Susitarimo įsigaliojimo sausio 1 d. kiekvienas muitas sumažinamas iki 10 % bazinio muito, — dešimtųjų metų po šio Susitarimo įsigaliojimo sausio 1 d. likę muitai panaikinami.

3. Muitai Bendrijos kilmės prekių, išvardytų II priede, importui į Buvusiąją Jugoslavijos Respubliką Makedoniją palaipsniui mažinami ir panaikinami priede nurodytais terminais.

4. Bendrijos kilmės produktų importo į Buvusiąją Jugoslavijos Respublikos Makedoniją kiekybiniai apribojimai ir lygiaverčio poveikio priemonės panaikinamos šio Susitarimo įsigaliojimo dieną.

19 straipsnis

Įsigaliojus šiam Susitarimui Bendrija ir Buvusioji Jugoslavijos Respublika Makedonija panaikina visus tarpusavio prekyboje taikomus privalomuosius mokėjimus, kurių poveikis lygiavertis importui taikomų muitų poveikiui.

20 straipsnis

1. Įsigaliojus šiam Susitarimui Bendrija ir Buvusioji Jugoslavijos Respublika Makedonija panaikina visus eksportui taikomus muitus ir lygiaverčio poveikio privalomuosius mokėjimus.

2. Įsigaliojus šiam Susitarimui Bendrija ir Buvusioji Jugoslavijos Respublika Makedonija panaikina visus eksporto kiekybinius apribojimus ir lygiaverčio poveikio priemones.

21 straipsnis

Buvusioji Jugoslavijos Respublika Makedonija pareiškia esanti pasirengusi sumažinti prekybai su Bendrija taikomus muitus greičiau negu numatyta 18 straipsnyje, jei bus palanki bendra ekonominė situacija ir ekonomikos sektoriaus būklė.

Stabilizavimo ir asociacijos taryba tam tikslui teikia rekomendacijas.

22 straipsnis

1 protokole nustatytos priemonės taikomos jame nurodytiems tekstilės gaminiams.

23 straipsnis

2 protokole nustatytos priemonės taikomos jame nurodytiems plieno gaminiams.







II SKYRIUS

ŽEMĖS ŪKIS IR ŽUVININKYSTĖ

24 straipsnis

Sąvokos apibrėžimas

1. Šio skyriaus nuostatos taikomos prekybai Bendrijos arba Buvusiosios Jugoslavijos Respublikos Makedonijos kilmės žemės ūkio ir žuvininkystės produktais.

2. Sąvoka „žemės ūkio ir žuvininkystės produktai“ reiškia produktus, išvardytus Kombinuotosios nomenklatūros 1–24 skirsniuose ir Sutarties dėl žemės ūkio (GATT, 1994) I priedo 1 dalies ii punkte.

3. Ši sąvoka apima žuvį ir žuvininkystės produktus, išvardytus 3 skirsnyje, pozicijose 1604 ir 1605, subpozicijose 0511 91 , 2301 20 00 ir ex 1902 20 ( 1 ).

25 straipsnis

3 protokole nustatomos prekybos priemonės, taikomos jame išvardytiems perdirbtiems žemės ūkio produktams.

26 straipsnis

1. Šio Susitarimo įsigaliojimo dieną Bendrija panaikina visus kiekybinius apribojimus ir lygiaverčio poveikio priemones, taikomas Buvusiosios Jugoslavijos Respublikos Makedonijos kilmės žemės ūkio ir žuvininkystės produktų importui.

2. Šio Susitarimo įsigaliojimo dieną Buvusioji Jugoslavijos Respublika Makedonija panaikina visus kiekybinius apribojimus ir lygiaverčio poveikio priemones, taikomas Bendrijos kilmės žemės ūkio ir žuvininkystės produktų importui.

▼M5

27 straipsnis

Žemės ūkio produktai

1. Europos Sąjunga panaikina muitus ir jiems lygiaverčio poveikio privalomuosius mokėjimus importuojamiems buvusiosios Jugoslavijos Respublikos Makedonijos kilmės žemės ūkio produktams, išskyrus produktus, klasifikuojamus Kombinuotosios nomenklatūros Nr. 0102 , 0201 , 0202 , 1701 , 1702 ir 2204 pozicijose.

Kombinuotosios nomenklatūros 7 ir 8 skyriuose nurodytiems produktams, kuriems pagal Bendrąjį muitų tarifą numatoma taikyti ad valorem muitus ir specialų muitą, panaikinama tik muito ad valorem dalis.

2. Nuo šio susitarimo protokolo, kuriuo atsižvelgiama į Kroatijos Respublikos įstojimą į Europos Sąjungą, įsigaliojimo dienos Europos Sąjunga nustato į Europos Sąjungą importuojamiems buvusiosios Jugoslavijos Respublikos Makedonijos kilmės jaučių jauniklių mėsos produktams taikomus muitus – 20 % ad valorem muito ir 20 % specialaus muito pagal Europos Bendrijų bendrąjį muitų tarifą, neviršijant metinės tarifinės kvotos, kuri yra 1 650 tonų skerdenos.

Europos Sąjunga leidžia be muito į Europos Sąjungą importuoti buvusiosios Jugoslavijos Respublikos Makedonijos kilmės produktus, klasifikuojamus Kombinuotosios nomenklatūros 1701 ir 1702 pozicijose, neviršijant metinės tarifinės kvotos, kuri yra 7 000 tonų (grynas svoris).

3. Nuo šio susitarimo protokolo, kuriuo atsižvelgiama į Kroatijos Respublikos įstojimą į Europos Sąjungą, įsigaliojimo dienos buvusioji Jugoslavijos Respublika Makedonija: a) panaikina muitus, taikomus tam tikriems importuojamiems Europos Sąjungos kilmės žemės ūkio produktams, išvardytiems IVa priede; b) panaikina muitus, taikomus tam tikriems importuojamiems Europos Sąjungos kilmės žemės ūkio produktams, išvardytiems IVb priede, atsižvelgdama į tame priede nurodytas kiekvieno produkto tarifines kvotas; c) taiko muitus, taikomus tam tikrų Europos Sąjungos kilmės žemės ūkio produktų, išvardytų IVc priede, importui, atsižvelgdama į tarifines kvotas.

4. Prekybos priemonės, taikytinos vyno ir alkoholio produktams, bus apibrėžtos atskirame susitarime dėl vyno ir alkoholio.

▼B

28 straipsnis

Žuvininkystės produktai

1. Nuo šio Susitarimo įsigaliojimo Bendrija visiškai panaikina muitus žuvims ir žuvininkystės produktams, kurių kilmės šalis yra Buvusioji Jugoslavijos Respublika Makedonija. Produktams, išvardytiems V a) priede, taikomos šio Susitarimo nuostatos.

▼M5

2. Buvusioji Jugoslavijos Respublika Makedonija panaikina visus muitams lygiaverčio poveikio privalomuosius mokėjimus ir panaikina muitus, taikomus importuojamai Europos Sąjungos kilmės žuviai ir žuvininkystės produktams, išskyrus išvardytuosius Vb ir Vc prieduose, kuriuose numatytas juose išvardytų produktų tarifų sumažinimas.

▼B

29 straipsnis

1. Atsižvelgdamos į Šalių prekybos žemės ūkio ir žuvininkystės produktais apimtį, tam tikrus jų ypatumus, Bendrijos bendrosios žemės ūkio ir žuvininkystės politikos taisykles, Buvusiosios Jugoslavijos Respublikos Makedonijos žemės ūkio politikos taisykles, žemės ūkio vaidmenį Buvusiosios Jugoslavijos Respublikos Makedonijos žemės ūkyje, jos tradicinių šakų ir rinkų gamybos bei eksporto potencialą ir daugiašalių prekybos derybų pagal PPO padarinius, Bendrija ir Buvusioji Jugoslavijos Respublika Makedonija ne vėliau kaip iki 2003 m. sausio 1 d. reguliariai ir remdamosi abipusiškumo pagrindu aptaria Stabilizavimo ir asociacijos taryboje kiekvieną produktą ir galimybes suteikti viena kitai kitas nuolaidas ir taip labiau liberalizuoti prekybą žemės ūkio ir žuvininkystės produktais.

2. Šio skyriaus nuostatos neturi jokio poveikio vienos ar kitos Šalies vienašališkai taikomoms palankesnėms priemonėms.

30 straipsnis

Nepaisant kitų šio Susitarimo nuostatų, ypač 37 straipsnio nuostatų, ir atsižvelgus į ypatingą žemės ūkio ir žuvininkystės rinkų jautrumą, jeigu vienos iš Šalių kilmės produktų, kuriems taikomos nuolaidos pagal 25, 27 ir 28 straipsnius, importas labai sutrikdo rinkas arba jų vidaus reguliavimo mechanizmus kitoje Šalyje, abi Šalys nedelsdamos pradeda konsultacijas, kad rastų tinkamą sprendimą. Kol bus priimtas toks sprendimas, suinteresuota Šalis gali imtis atitinkamų, jos manymu, būtinų priemonių.







III SKYRIUS

BENDROSIOS NUOSTATOS

31 straipsnis

Šio skyriaus nuostatos taikomos Šalių prekybai visais produktais, išskyrus produktus, nurodytus 1, 2 ir 3 protokoluose.

32 straipsnis

Neveikimas

1. Nuo šio Susitarimo įsigaliojimo dienos importui arba eksportui neįvedama jokių naujų muitų arba lygiaverčio poveikio privalomųjų mokėjimų, taip pat nedidinami jau taikomi Bendrijos ir Buvusiosios Jugoslavijos Respublikos Makedonijos prekyboje muitai arba lygiaverčio poveikio privalomieji mokėjimai.

2. Nuo šio Susitarimo įsigaliojimo dienos importui arba eksportui neįvedama jokių naujų kiekybinių apribojimų arba lygiaverčio poveikio priemonių, taip pat labiau nesugriežtinami jau taikomi Bendrijos ir Buvusiosios Jugoslavijos Respublikos Makedonijos prekyboje kiekybiniai apribojimai arba lygiaverčio poveikio priemonės.

3. Nepažeidžiant nuolaidų, suteiktų pagal 26 straipsnį, šio straipsnio 1 ir 2 dalys jokiu būdu netrukdo taikyti atitinkamą Buvusios Jugoslavijos Respublikos Makedonijos ir Bendrijos žemės ūkio politiką ir imtis kokių nors toje politikoje numatytų priemonių, jeigu tai neturi poveikio importo režimui, nustatytam III priede, IV a), b) ir c) prieduose ir V a) ir b) prieduose.

33 straipsnis

Fiskalinės diskriminacijos draudimas

1. Šalys stengiasi netaikyti bet kokių vidaus fiskalinio pobūdžio priemonių arba praktikos, tiesiogiai arba netiesiogiai sukuriančios vienos Šalies produktų ir kitos Šalies teritorijos kilmės panašių produktų diskriminaciją, ir panaikina jau taikomas priemones.

2. Už produktus, eksportuotus į vienos iš Šalių teritoriją, grąžinta netiesioginių vidaus mokesčių suma negali viršyti netiesioginių mokesčių, kuriais jie apmokestinami, sumos.

34 straipsnis

Nuostatos dėl importo muitų panaikinimo taikomos ir fiskalinio pobūdžio muitams.

35 straipsnis

Muitų sąjungos, laisvosios prekybos zonos, tarptautiniai susitarimai

1. Šis Susitarimas netrukdo taikyti arba kurti muitų sąjungų, laisvosios prekybos zonų arba sudaryti sutartis dėl pasienio prekybos, jeigu tai nekeičia šiame Susitarime numatytų prekybos priemonių.

2. 17 ir 18 straipsniuose nurodytais pereinamaisiais laikotarpiais šis Susitarimas neturi poveikio konkretiems prekių judėjimą reglamentuojantiems preferenciniams susitarimams, nustatytiems susitarimuose dėl pasienio režimo, kuriuos anksčiau buvo sudariusi viena ar daugiau valstybių narių ir Jugoslavijos Socialistinė Federacinė Respublika ir prie kurių prisijungė Buvusioji Jugoslavijos Respublika Makedonija, arba III antraštinėje dalyje nurodytuose dvišaliuose susitarimuose, kuriuos yra sudariusi Buvusioji Jugoslavijos Respublika Makedonija, siekdama skatinti regioninę prekybą.

3. Šalys konsultuojasi Stabilizavimo ir asociacijos taryboje dėl šio straipsnio 1 ir 2 dalyse nurodytų susitarimų ir, jeigu pateikiamas prašymas, dėl kitų svarbių klausimų, susijusių su atitinkama savo prekybos politika trečiųjų šalių atžvilgiu. Rengiant šias konsultacijas atsižvelgiama į bendrus Bendrijos ir Buvusiosios Jugoslavijos Respublikos interesus, nustatytus šiame Susitarime, ypač tada, kai prie Bendrijos prisijungia trečioji šalis.

36 straipsnis

Dempingas

1. Jeigu kuri nors Šalis nustato, kad prekyboje su kita Šalimi taikomas dempingas, kaip apibrėžta GATT 1994 VI straipsnyje, ji gali imtis atitinkamų priemonių šios praktikos atžvilgiu pagal Susitarimą dėl GATT 1994 VI straipsnio įgyvendinimo ir susijusius savo teisės aktus.

2. Kalbant apie šio straipsnio 1 dalį Stabilizavimo ir asociacijos taryba informuojama apie dempingo atvejį iš karto, kai tik importuojančios Šalies valdžios institucijos pradeda tyrimą. Jeigu dempingas nepašalinamas, kaip apibrėžta GATT VI straipsnyje, arba per 30 dienų nuo kreipimosi į Stabilizavimo ir asociacijos tarybą šiuo klausimu nepriimamas tinkamas sprendimas, importuojanti Šalis gali imtis atitinkamų priemonių.

37 straipsnis

Bendroji apsaugos sąlyga

1. Jeigu produktas i kitos Šalies teritoriją importuojamas tokiais kiekiais ir tokiomis sąlygomis, dėl kuriu atsiranda ar gali atsirasti: — didelė žala vidaus pramonei, gaminančiai tokius pačius arba konkurencingus produktus importuojančios Šalies teritorijoje; arba — didelių trikdymų ekonomikos sektoriuje arba sunkumų, kurie galėtų gerokai pakenkti importuojančios Šalies regiono ekonominei būklei, importuojanti Šalis gali imtis atitinkamų priemonių pagal šiame straipsnyje nustatytas sąlygas ir procedūras.

2. Bendrija ir Buvusioji Jugoslavijos Respublika Makedonija taiko apsaugos priemones viena kitos atžvilgiu tiktai pagal šio Susitarimo nuostatas. Šios priemonės yra ne griežtesnės negu būtina iškilusiems sunkumams pašalinti ir paprastai svarstomam produktui turėtų būti stabdomas tolesnis šiame Susitarime nustatyto muito tarifo mažinimas arba padidinamas jam taikomas muito tarifas.

Tokiose priemonėse numatyti aiškūs elementai, užtikrinantys jų panaikinimą vėliausiai nustatyto laikotarpio pabaigoje. Priemonės taikomos ne ilgiau kaip vienerius metus. Itin išskirtinėmis aplinkybėmis priemonės gali būti taikomos daugiausia trejus metus. Jokios apsaugos priemonės netaikomos importuojamam produktui, kuriam anksčiau buvo taikyta tokia priemonė mažiausiai trejus metus nuo priemonės galiojimo pabaigos.

3. Šiame straipsnyje nustatytais atvejais prieš imdamasi jame numatytų priemonių arba tais atvejais, kai taikytinas šio straipsnio 4 dalies b punktas, Bendrija arba Buvusioji Jugoslavijos Respublika Makedonija (tai priklauso nuo atvejo) kuo greičiau pateikia Stabilizavimo ir asociacijos komitetui visą reikiamą informaciją, kad būtų priimtas abiem Šalims priimtinas sprendimas.

4. Įgyvendinant pirmesnes šio straipsnio dalis taikomos tokios nuostatos: a) sunkumams, kilusiems dėl šiame straipsnyje nurodytos situacijos, ištirti kreipiamasi į Stabilizavimo ir asociacijos komitetą, kuris gali priimti bet kokius sprendimus, būtinus jiems pašalinti. Jeigu Stabilizavimo ir asociacijos komitetas arba eksportuojanti Šalis nepriima sprendimo sunkumams pašalinti arba nepriimamas joks kitas priimtinas sprendimas per 30 dienų nuo kreipimosi tuo klausimu į Stabilizavimo ir asociacijos komitetą, eksportuojanti Šalis pagal šį straipsnį gali imtis reikiamų priemonių problemai išspręsti. Renkantis apsaugos priemones pirmenybė teikiama toms, kurios mažiausiai trukdo funkcionuoti šiame Susitarime nustatytiems susitarimams; b) jeigu atsiranda išskirtinės kritinės aplinkybės ir reikia nedelsiant imtis veiksmų, todėl išankstinis tyrimas arba informavimas neįmanomas, suinteresuota Šalis gali šiame straipsnyje nurodytose situacijose nedelsdama taikyti atsargumo priemones, būtinas situacijai pagerinti, ir iš karto informuoja apie tai kitą Šalį.

5. Stabilizavimo ir asociacijos komitetui nedelsiant pranešama apie apsaugos priemones, dėl kurių reguliariai konsultuojamasi toje institucijoje, ypač siekiant nustatyti jų panaikinimo terminus susidarius palankioms aplinkybėms.

6. Jeigu Bendrija arba Buvusioji Jugoslavijos Respublika Makedonija importuojamiems produktams, dėl kurių gali atsirasti šiame straipsnyje nurodyti sunkumai, taiko administracinę procedūrą, kurios tikslas – greitai suteikti informaciją apie prekybos srautų tendenciją, ji apie tai informuoja kitą Šalį.

38 straipsnis

Sąlyga dėl trūkumo

1. Jeigu laikantis šios antraštinės dalies nuostatų: a) pradeda arba gali pradėti kritiškai trūkti maisto produktų arba kitų eksportuojančiai Šaliai būtinų produktų; arba b) produktas, kuriam eksportuojanti Šalis taiko kiekybinius eksporto apribojimus, eksporto muitus, lygiaverčio poveikio priemones ar privalomuosius mokėjimus, reeksportuojamas į trečiąją šalį, jeigu pirmiau nurodytos situacijos sukelia arba gali sukelti didelius sunkumus eksportuojančiai Šaliai, ta Šalis gali imtis atitinkamų priemonių pagal šiame straipsnyje nustatytas sąlygas ir procedūras.

2. Renkantis priemones pirmenybė teikiama toms, kurios mažiausiai trukdo funkcionuoti šiame Susitarime nustatytiems susitarimams. Tokios priemonės netaikomos tokiu būdu, kuris lemtų ginčytiną arba nepateisinamą diskriminaciją tokiomis pačiomis dominuojančiomis sąlygomis arba maskuotų prekybos ribojimą, jos panaikinamos, kai nebelieka jas pateisinančių sąlygų.

3. Prieš imdamasi šio straipsnio 1 dalyje numatytų priemonių, o tais atvejais, kai taikytina šio straipsnio 4 dalis, Bendrija arba Buvusioji Jugoslavijos Respublika Makedonija (tai priklauso nuo atvejo) kuo greičiau pateikia Stabilizavimo ir asociacijos komitetui visą reikiamą informaciją, kad būtų priimtas abiem Šalims priimtinas sprendimas. Šalys gali susitarti Stabilizavimo ir asociacijos komitete dėl to, kaip įveikti sunkumus. Jeigu per 30 dienų nuo kreipimosi į Stabilizavimo ir asociacijos komitetą nesusitariama, eksportuojanti Šalis pagal šį straipsnį gali taikyti priemones atitinkamo produkto eksportui.

4. Jeigu susiklosto išskirtinės kritinės aplinkybės ir veiksmų reikia imtis nedelsiant, todėl neįmanoma atlikti išankstinį tyrimą arba informuoti (tai priklauso nuo atvejo), Bendrija arba Buvusioji Jugoslavijos Respublika Makedonija gali nedelsdamos taikyti atsargumo priemones, būtinas situacijai pagerinti, ir iš karto informuoja apie tai kitą Šalį.

5. Stabilizavimo ir asociacijos komitetui nedelsiant pranešama apie priemones, taikomas pagal šį straipsnį, dėl kurių reguliariai konsultuojamasi toje institucijoje, ypač siekiant nustatyti jų panaikinimo terminus susidarius palankioms aplinkybėms.

39 straipsnis

Valstybinės monopolijos

Buvusioji Jugoslavijos Respublika Makedonija palaipsniui pertvarko visas valstybines komercinio pobūdžio monopolijas taip, kad galėtų užtikrinti, jog iki penktųjų metų po šio Susitarimo įsigaliojimo pabaigos neliks jokios valstybių narių ir Buvusiosios Jugoslavijos Respublikos Makedonijos nacionalinių subjektų diskriminacijos prekių pirkimo ir pardavimo sąlygų atžvilgiu. Stabilizavimo ir asociacijos taryba informuojama apie priemones, priimtas šiam tikslui pasiekti.

40 straipsnis

4 protokole yra nustatomos kilmės taisyklės šiame Susitarime numatytų tarifų lengvatų taikymui.

41 straipsnis

Leidžiami apribojimai

Šis Susitarimas netrukdo uždrausti ar apriboti importą, eksportą arba prekių gabenimą tranzitu, jeigu kyla grėsmė visuomenės dorovei, viešajai tvarkai ar visuomenės saugumui, žmonių ir gyvūnų gyvybės ir sveikatos apsaugai, augalų apsaugai, nacionalinių vertybių, turinčių meninę, istorinę arba archeologinę vertę, apsaugai, intelektinės, pramoninės ir komercinės nuosavybės apsaugai arba jeigu tai numatyta auksui ir sidabrui taikomose taisyklėse. Tačiau tie draudimai arba apribojimai netaikomi tokiu būdu, kuris lemtų ginčytiną diskriminaciją prekyboje tarp Šalių arba maskuotų prekybos tarp Šalių ribojimą.

42 straipsnis

Abi Šalys susitaria bendradarbiauti, kad sumažintų galimybę sukčiauti taikant šio Susitarimo prekybos nuostatas.

Nepaisant šio Susitarimo nuostatų ir ypač 30, 37 ir 88 straipsnių bei 4 protokolo, jeigu kuri nors Šalis nustato, kad yra pakankamų sukčiavimo įrodymų, pavyzdžiui, labai išauga vienos Šalies prekyba produktais su kita Šalimi ir viršijamas lygis, atitinkantis tokias ekonomines sąlygas kaip įprastiniai gamybos ir eksporto pajėgumai, arba jeigu nevyksta administracinis bendradarbiavimas, privalomas tikrinant kitos Šalies produktų kilmės įrodymus, abi Šalys nedelsdamos pradeda konsultacijas, kad rastų tinkamą sprendimą. Kol bus priimtas toks sprendimas, suinteresuota Šalis gali imtis atitinkamų, jos manymu, būtinų priemonių. Renkantis priemones pirmenybė turi būti teikiama toms, kurios mažiausiai trukdo funkcionuoti šiame Susitarime nustatytiems susitarimams.

43 straipsnis

Šio Susitarimo taikymas netrukdo taikyti Bendrijos teisės nuostatas Kanarų saloms.







V ANTRAŠTINĖ DALIS

DARBUOTOJŲ JUDĖJIMAS, ĮSISTEIGIMAS, PASLAUGŲ TEIKIMAS, KAPITALAS







I SKYRIUS

DARBUOTOJŲ JUDĖJIMAS

44 straipsnis

1. Laikantis kiekvienoje valstybėje narėje taikomų sąlygų ir tvarkos: — darbuotojams, kurie yra Buvusiosios Jugoslavijos Respublikos Makedonijos piliečiai ir teisėtai dirba kurios nors valstybės narės teritorijoje, taikomas režimas, pagal kurį jie nėra diskriminuojami dėl pilietybės, darbo sąlygų, atlyginimo arba atleidimo iš pareigų, palyginti su pačios valstybės narės piliečiais, — teisėtai kurios nors valstybės narės teritorijoje dirbančio darbuotojo, išskyrus sezoninius darbuotojus, atvykstančius pagal dvišalius susitarimus, kaip apibrėžta 45 straipsnyje (nebent tuose susitarimuose nustatyta kitaip), teisėtai gyvenanti žmona ir vaikai jo įdarbinimo laikotarpiu gali dalyvauti tos valstybės narės darbo rinkoje.

2. Buvusioji Jugoslavijos Respublika Makedonija, laikydamasi toje valstybėje galiojančių sąlygų ir tvarkos, taiko 1 dalyje nurodytą režimą darbuotojams, kurie yra kurios nors valstybės narės piliečiai ir teisėtai dirba jos teritorijoje, bei jų sutuoktiniams ir vaikams, teisėtai gyvenantiems minėtoje valstybėje.

45 straipsnis

1. Atsižvelgiant į padėtį valstybių narių darbo rinkoje, vadovaujantis valstybių narių darbuotojų mobilumo įstatymais ir jose galiojančiomis taisyklėmis: — užimtumo galimybės, kurias valstybės narės suteikė pagal dvišalius susitarimus Buvusiosios Jugoslavijos Respublikos Makedonijos darbuotojams, turėtų būti išsaugotos ir, jei įmanoma, pagerintos, — kitos valstybės narės apsvarsto galimybę sudaryti panašius susitarimus.

2. Stabilizavimo ir asociacijos taryba, vadovaudamasi valstybėse narėse taikomomis taisyklėmis ir procedūromis bei atsižvelgdama į padėtį valstybių narių ir Bendrijos darbo rinkoje, svarsto kitas geresnes galimybes, įskaitant galimybes naudotis profesiniu mokymu.

46 straipsnis

Nustatomos taisyklės, koordinuojančios socialinės apsaugos sistemą, taikomą Buvusiosios Jugoslavijos Respublikos Makedonijos pilietybę turintiems darbuotojams, kurie teisėtai dirba kurios nors valstybės narės teritorijoje, ir teisėtai toje teritorijoje gyvenantiems jų šeimos nariams. Tam tikslui Stabilizavimo ir asociacijos taryba priima sprendimą, kuris neturėtų turėti jokio poveikio dvišaliuose susitarimuose nustatytoms teisėms ar pareigoms, jei juose numatyta taikyti palankesnį režimą, ir kuriuo nustatoma, kad:

— visi draudimo, darbo ar gyvenimo laikotarpiai, kuriuos šie darbuotojai praleido įvairiose valstybėse narėse, bus sudėti tam, kad jie bei jų šeimos nariai galėtų gauti pensijas ir anuitetus senatvės, invalidumo ir mirties atveju, bei kad jiems būtų užtikrinta medicinos priežiūra,

— pensijos ar anuitetai senatvės, mirties, nelaimingo atsitikimo darbe ar profesinės ligos atveju, išskyrus specialiąsias neįmokines išmokas, yra laisvai pervedami tokiu santykiu, kuris yra numatytas valstybės narės skolininkės arba valstybių narių skolininkių įstatymuose,

— tie darbuotojai gauna šeimos pašalpas, skirtas jų šeimų nariams, kaip apibrėžta pirmiau.

Buvusioji Jugoslavijos Respublika Makedonija taiko darbuotojams, turintiems kurios nors valstybės narės pilietybę ir teisėtai dirbantiems jos teritorijoje, bei teisėtai joje gyvenantiems jų šeimos nariams tokį patį režimą, koks nurodytas šio straipsnio pirmosios pastraipos antroje ir trečioje įtraukose.







II SKYRIUS

ĮSISTEIGIMAS

47 straipsnis

Šiame Susitarime:

a) „Bendrijos bendrovė“ arba „Buvusiosios Jugoslavijos Respublikos Makedonijos bendrovė“– tai bendrovė, įsteigta pagal kurios nors valstybės narės arba atitinkamai pagal Buvusiosios Jugoslavijos Respublikos Makedonijos įstatymus, turinti registruotą būstinę, centrinę administraciją, arba pagrindinę verslo vietą Bendrijos arba atitinkamai Buvusiosios Jugoslavijos Respublikos Makedonijos teritorijoje. Tačiau jeigu pagal valstybės narės arba atitinkamai Buvusiosios Jugoslavijos Respublikos Makedonijos įstatymus įsteigta bendrovė Bendrijos arba atitinkamai Buvusiosios Jugoslavijos Respublikos Makedonijos teritorijoje turi tik savo registruotą būstinę, bendrovė laikoma Bendrijos arba atitinkamai Buvusiosios Jugoslavijos Respublikos Makedonijos bendrove, jeigu jos veikla turi realų ir nuolatinį ryšį su vienos iš valstybių narių arba atitinkamai su Buvusiosios Jugoslavijos Respublikos Makedonijos ekonomika;

b) „dukterinė įmonė“ – tai bendrovė, kurią faktiškai kontroliuoja pirmoji bendrovė;

c) bendrovės „padalinys“ – tai juridinio asmens statuso neturinti verslo vieta, tačiau turinti pastovų pobūdį kaip ir motininės struktūros atšaka, valdymo struktūrą ir esanti materialiai aprūpinta tam, kad galėtų derėtis dėl verslo su trečiosiomis šalimis, kad jos, nors ir žinodamos, kad prireikus bus teisiškai susisiekta su motinine struktūra, kurios būstinė yra užsienyje, neturi derėtis tiesiogiai su tokia motinine struktūra, bet gali tvarkyti verslo reikalus su verslo vietoje esančia motininės struktūros atšaka;

d) „įsisteigimas“ reiškia: i) nacionaliniams subjektams – teisę steigti įmones, ypač bendroves, kurias jie faktiškai kontroliuoja. Nacionalinių subjektų įsteigti verslo subjektai neturi teisės ieškoti darbo arba įsidarbinti darbo rinkoje, arba teisės dalyvauti kitos Šalies darbo rinkoje; ii) Bendrijos arba Buvusiosios Jugoslavijos Respublikos Makedonijos bendrovėms – teisę užsiimti ūkine veikla, steigiant Buvusiojoje Jugoslavijos Respublikoje Makedonijoje arba atitinkamai Bendrijoje dukterines įmones ir padalinius.

e) „veikla“ – tai ūkinės veiklos vykdymas;

f) „ūkinė veikla“ – tai pramoninio, komercinio ir profesinio pobūdžio veikla bei amatininkų veikla;

g) „Bendrijos nacionalinis subjektas“ ir „Buvusiosios Jugoslavijos Respublikos Makedonijos nacionalinis subjektas“ – tai fizinis asmuo, kuris yra vienos iš valstybių narių arba atitinkamai Buvusiosios Jugoslavijos Respublikos Makedonijos pilietis;

h) tarptautinio jūrų transporto srityje, įskaitant įvairiarūšius veiksmus, apimančius ir jūrų atšaką, valstybių narių arba Buvusiosios Jugoslavijos Respublikos Makedonijos nacionaliniai subjektai, įsisteigę atitinkamai už Bendrijos arba Buvusiosios Jugoslavijos Respublikos Makedonijos ribų, bei už Bendrijos arba Buvusiosios Jugoslavijos Respublikos Makedonijos ribų įsteigtos laivybos bendrovės, kurias kontroliuoja valstybės narės ar atitinkamai Buvusiosios Jugoslavijos Respublikos Makedonijos nacionaliniai subjektai, taip pat patenka į šio skyriaus ir 2 skyriaus nuostatų veikimo sferą, jei jų laivai yra įregistruoti toje valstybėje narėje arba atitinkamai Buvusiosios Jugoslavijos Respublikos Makedonijos pagal jų atitinkamus įstatymus;

i) „finansinės paslaugos“ – tai VI priede aprašyta veikla. Stabilizavimo ir asociacijos taryba gali išplėsti arba šiek tiek pakeisti to priedo taikymo sritį.

48 straipsnis

1. Įsigaliojus šiam Susitarimui, Buvusioji Jugoslavijos Respublika Makedonija taiko: i) Bendrijos bendrovių įsisteigimo režimą, kuris yra ne mažiau palankesnis už taikomą savo bendrovėms arba bet kuriai trečiajai šaliai (atsižvelgiant į tai, kuris režimas palankesnis), ir ii) Bendrijos bendrovių dukterinių įmonių ir padalinių, jeigu jos yra įsisteigusios Buvusiojoje Jugoslavijos Respublikoje Makedonijoje, veiklai režimą, kuris yra ne mažiau palankesnis už taikomą savo bendrovėms ir padaliniams arba bet kurios trečiosios šalies bendrovės dukterinei įmonei ir padaliniui (atsižvelgiant į tai, kuris režimas palankesnis).

2. Buvusioji Jugoslavijos Respublika Makedonija nepriima jokių taisyklių arba priemonių, kurios sudarytų sąlygas diskriminacijai įsteigiant Bendrijos bendroves jos teritorijoje arba jų veiklai, palyginti su savo pačios bendrovėmis.

3. Nuo šio Susitarimo įsigaliojimo Bendrija ir jos valstybės narės taiko: i) Buvusiosios Jugoslavijos Respublikos Makedonijos bendrovių įsisteigimo režimą, kuris yra ne mažiau palankesnis už valstybių narių režimą, taikomą savo bendrovėms arba bet kurios trečiosios šalies bendrovei (atsižvelgiant į tai, kuris režimas palankesnis); ii) jų teritorijoje įsisteigusių Buvusiosios Jugoslavijos Respublikos Makedonijos bendrovių dukterinių įmonių ir padalinių veiklai režimą, kuris yra ne mažiau palankesnis už valstybių narių režimą, taikomą savo bendrovėms ir padaliniams arba bet kurios trečiosios šalies bendrovės dukterinei įmonei ir padaliniui (atsižvelgiant į tai, kuris režimas palankesnis).

4. Praėjus penkeriems metams po šio Susitarimo įsigaliojimo, atsižvelgdama į Europos Teisingumo Teismo šioje srityje priimtus sprendimus ir į padėtį darbo rinkoje, Stabilizavimo ir asociacijos taryba svarsto, ar taikyti pirmiau išdėstytas nuostatas įsteigiant abiejų šio Susitarimo Šalių nacionalinius subjektus, suteikiant jiems teisę užsiimti ūkine veikla kaip savarankiškai dirbantiems asmenims.

5. Nepaisant šio straipsnio nuostatų: a) nuo šio Susitarimo įsigaliojimo Bendrijos bendrovių dukterinės įmonės ir padaliniai turi teisę naudotis nekilnojamuoju turtu Buvusiojoje Jugoslavijos Respublikoje Makedonijoje ir nuomoti jį; b) Bendrijos bendrovių dukterinės įmonės taip pat turi teisę įgyti nuosavybės teises į nekilnojamąjį turtą ir naudotis jomis kaip Buvusiosios Jugoslavijos Respublikos Makedonijos bendrovės bei turėti tokias pačias teises, kokias turi Buvusiosios Jugoslavijos Respublikos Makedonijos bendrovės į viešąsias prekes/bendrų interesų prekes, įskaitant žemės ūkio paskirties žemę ir miškus, jei šios teisės būtinos vykdyti ūkinei veiklai, kuriai jos yra nustatytos; c) baigiantis pirmajam pereinamojo laikotarpio etapui Stabilizavimo ir asociacijos taryba svarsto galimybę b punkte nustatytų teisių taikymą išplėsti Bendrijos bendrovių padaliniams.

49 straipsnis

1. Pagal 48 straipsnio nuostatas, išskyrus VI priede aprašytas finansines paslaugas, kiekviena Šalis gali reguliuoti bendrovių ir nacionalinių subjektų įsisteigimą ir veiklą savo teritorijoje, jei šios taisyklės nediskriminuoja kitos Šalies bendrovių ir nacionalinių subjektų, palyginti su savo bendrovėmis ir nacionaliniais subjektais.

2. Finansinių paslaugų srityje, nepaisant visų kitų šio Susitarimo nuostatų, jokiai Šaliai nedraudžiama taikyti priemones racionaliems tikslams, įskaitant priemones, skirtas investuotojams, indėlininkams, draudimo polisų savininkams ar asmenims, kuriems finansinės paslaugos teikėjas yra įsipareigojęs kaip patikėtinis, apsaugoti arba finansų sistemos vientisumui ir stabilumui užtikrinti. Tokios priemonės nėra taikomos, siekiant išvengti Susitarime nustatytų Šalies įsipareigojimų vykdymo.

3. Nė viena Susitarimo Šalis nereiškia reikalavimo, kad kuri nors Šalis atskleistų su individualių klientų reikalais ir sąskaitomis susijusią informaciją arba bet kokią konfidencialią ar nuosavybės teise priklausančią valstybės institucijų turimą informaciją.

50 straipsnis

1. Šio skyriaus nuostatos netaikomos oro transporto paslaugoms, vidaus vandenų transporto paslaugoms ir jūrų kabotažo paslaugoms.

2. Stabilizavimo ir asociacijos taryba gali teikti rekomendacijas, kaip pagerinti įsteigimo ir veiklos sąlygas šio straipsnio 1 dalyje nurodytose srityse.

51 straipsnis

1. 48 ir 49 straipsnių nuostatos netrukdo kuriai nors Šaliai taikyti tam tikrų taisyklių, reglamentuojančių kitos Šalies bendrovių padalinių, kurie nėra įregistruoti pirmosios Šalies teritorijoje, įsisteigimą ir veiklą jos teritorijoje ir kurios yra nustatytos dėl teisinių ar techninių skirtumų, egzistuojančių tarp tokių padalinių ir jos teritorijoje įregistruotų padalinių, arba finansinių paslaugų atveju – dėl racionalių priežasčių.

2. Taikomas režimas skiriasi tik tiek, kiek yra būtina dėl šių teisinių arba techninių skirtumų, o finansinių paslaugų atveju – dėl racionalių priežasčių.

52 straipsnis

Siekdama sudaryti geresnes sąlygas Bendrijos nacionaliniams subjektams ir Buvusiosios Jugoslavijos Respublikos Makedonijos nacionaliniams subjektams pradėti bei plėtoti reguliuojamą profesinę veiklą Buvusiojoje Jugoslavijos Respublikoje Makedonijoje ir atitinkamai Bendrijoje, Stabilizavimo ir asociacijos taryba svarsto, kokių veiksmų būtina imtis abipusio kvalifikacijų pripažinimo srityje. Tam tikslui ji gali imtis visų reikiamų priemonių.

53 straipsnis

1. Bendrijos arba Buvusiosios Jugoslavijos Respublikos Makedonijos bendrovė, įsisteigusi Buvusiosios Jugoslavijos Respublikos Makedonijos arba atitinkamai Bendrijos teritorijoje, turi teisę pagal įsisteigimo šalyje galiojančius įstatymus įdarbinti arba leisti įdarbinti vienai iš savo dukterinių įmonių ar padalinių Buvusiosios Jugoslavijos Respublikos Makedonijos ir atitinkamai Bendrijos teritorijoje darbuotojus, kurie yra Bendrijos valstybių narių ir atitinkamai Buvusiosios Jugoslavijos Respublikos Makedonijos nacionaliniai subjektai, su sąlyga, kad šie darbuotojai yra pagrindinis personalas, apibrėžtas šio straipsnio 2 dalyje, ir kad juos įdarbino tik šios bendrovės, dukterinės įmonės arba padaliniai. Šiems darbuotojams leidimai gyventi ir darbo leidimai išduodami tik tokio įdarbinimo laikotarpiui.

2. Pagrindinis pirmiau minėtų bendrovių (toliau — organizacijos) personalas yra „perkeliami įmonės darbuotojai“, apibrėžti šios dalies c punkte toliau nurodytose kategorijose, su sąlyga, kad organizacija yra juridinis asmuo ir kad šie asmenys yra joje įdarbinti arba yra jos partneriai (išskyrus akcininkus, kuriems priklauso daugiau nei pusė bendrovės akcijų) mažiausiai metus iki prasidedant tokiam judėjimui: a) asmenys, kurie organizacijoje užima vyresniąsias pareigas, visų pirma tiesiogiai valdantys organizaciją ir kuriems bendrąją veiklos kryptį nurodo arba kurių priežiūrą vykdo pirmiausia direktorių valdyba ar bendrovės akcininkai ar jų atitikmuo, įskaitant: — vadovavimą organizacijai, organizacijos skyriui ar padaliniui, — kitų priežiūrą atliekančių darbuotojų, kvalifikuotų ar administracijos darbuotojų darbo priežiūrą ir kontrolę, — turinčius įgaliojimus asmeniškai įdarbinti, atleisti arba rekomenduoti įdarbinti, atleisti ar atlikti kitus su personalu susijusius veiksmus; b) asmenys, dirbantys organizacijoje ir disponuojantys ypatingomis žiniomis, turinčioms esminę svarbą organizacijos veiklai, tyrimo įrenginiams, veiklos metodams ar vadovavimui. Tokių žinių įvertinimas gali, be tai organizacijai specifinių žinių, atspindėti aukšto lygio kvalifikaciją, susijusią su darbo rūšimi arba veikla, reikalaujančia specialių techninių žinių, įskaitant narystę pripažintoje profesijoje; c) „perkeliamas įmonės darbuotojas“ – tai fizinis asmuo, dirbantis Šalies teritorijoje esančioje organizacijoje ir laikinai perkeltas vykdyti ūkinę veiklą kitos Šalies teritorijoje; tokia organizacija privalo turėti pagrindinę savo verslo vietą Šalies teritorijoje, o pervedimas turi vykti į tos organizacijos įmonę (padalinį, dukterinę įmonę), faktiškai užsiimančią panašia ūkine veikla kitos Šalies teritorijoje.

3. Valstybių narių ir atitinkamai Buvusiosios Jugoslavijos Respublikos Makedonijos nacionaliniams subjektams leidžiama atvykti į Bendrijos ir atitinkamai Buvusiosios Jugoslavijos Respublikos Makedonijos teritorijas ir laikinai būti jose, jeigu bendrovių atstovai eina bendrovėje aukštesnes pareigas, kaip apibrėžta šio straipsnio 2 dalies a punkte, ir atsako už Buvusiosios Jugoslavijos Respublikos Makedonijos bendrovės dukterinės įmonės arba padalinio steigimą kurioje nors Bendrijos valstybėje narėje arba Bendrijos bendrovės dukterinės įmonės arba padalinio steigimą Buvusiojoje Jugoslavijos Respublikoje Makedonijoje, jei: — šie atstovai tiesiogiai neužsiima pardavimais arba neteikia paslaugų, ir — bendrovės pagrindinė verslo vieta yra už Bendrijos arba atitinkamai Buvusiosios Jugoslavijos Respublikos Makedonijos ribų, ir kai bendrovė neturi jokios kitos atstovybės, biuro, padalinio arba dukterinės įmonės toje Bendrijos valstybėje narėje arba atitinkamai Buvusiojoje Jugoslavijos Respublikoje Makedonijoje.

54 straipsnis

Pirmuosius ketverius metus po šio Susitarimo įsigaliojimo dienos Buvusioji Jugoslavijos Respublika Makedonija gali taikyti priemones, nukrypstančias nuo šio skyriaus nuostatų, susijusių su Bendrijos ir nacionalinių subjektų įsisteigimu, jei įsisteigimas vyksta tam tikrose pramonės šakose, kurios:

— yra pertvarkomos arba kuriose yra atsiradę didelių sunkumų, ypač jei dėl šių sunkumų Buvusiojoje Jugoslavijos Respublikoje Makedonijoje atsiranda didelių socialinių problemų, arba

— susiduria su tuo, kad Buvusiosios Jugoslavijos Respublikos Makedonijos bendrovių ar nacionalinių subjektų bendra rinkos dalis tame Buvusiosios Jugoslavijos Respublikos Makedonijos sektoriuje arba pramonės šakoje yra panaikinama arba gerokai sumažėja, arba

— yra naujos Buvusiosios Jugoslavijos Respublikos Makedonijos pramonės šakos.

Tokios priemonės:

i) nebetaikomos praėjus daugiausia dvejiems metams po pereinamojo laikotarpio pirmojo etapo pabaigos;

ii) yra pragrįstos ir būtinos padėčiai ištaisyti; arba

iii) neturi sudaryti sąlygų, kad įvedant tam tikrą priemonę būtų diskriminuojamos Bendrijos bendrovės arba nacionaliniai subjektai, jau įsisteigę Buvusiojoje Jugoslavijos Respublikoje Makedonijoje, dėl jų veiklos, palyginti su Buvusiosios Jugoslavijos Respublikos Makedonijos bendrovėmis ar nacionaliniais subjektais.

Rengdama ir taikydama tas priemones Buvusioji Jugoslavijos Respublika Makedonija, kada tik gali, taiko Bendrijos bendrovėms ir nacionaliniams subjektams preferencinį režimą, kuris jokiu būdu negali būti mažiau palankus už taikomą bet kurios trečiosios šalies bendrovėms ar nacionaliniams subjektams. Prieš priimdama tas priemones Buvusioji Jugoslavijos Respublika Makedonija konsultuojasi su Stabilizavimo ir asociacijos taryba ir įveda jas ne anksčiau kaip praėjus mėnesiui nuo pranešimo Stabilizavimo ir asociacijos tarybai apie konkrečias Buvusiajai Jugoslavijos Respublikai Makedonijai įvedamas priemones, išskyrus atvejį, kai dėl nepataisomos žalos grėsmės būtina imtis neatidėliotinų priemonių; tokiu atveju Buvusioji Jugoslavijos Respublika Makedonija konsultuojasi su Stabilizavimo ir asociacijos taryba iš karto po jų įvedimo.

Pasibaigus ketvirtiems metams po šio Susitarimo įsigaliojimo Buvusioji Jugoslavijos Respublika Makedonija gali įvesti arba taikyti šias priemones tik gavusi Stabilizavimo ir asociacijos tarybos leidimą bei laikydamasi jos nustatytų sąlygų.







III SKYRIUS

PASLAUGŲ TEIKIMAS

55 straipsnis

1. Šalys įsipareigoja imtis reikiamų veiksmų, kad palaipsniui sudarytų paslaugų teikimo galimybes Bendrijos arba Buvusiosios Jugoslavijos Respublikos Makedonijos bendrovėms arba nacionaliniams subjektams, įsisteigusiems kitoje Šalyje nei ta, kurios asmeniui skirtos paslaugos.

2. Vykstant 1 dalyje nurodytam liberalizavimo procesui, Šalys leidžia laikiną judėjimą paslaugas teikiantiems fiziniams asmenims arba fiziniams asmenims, kuriuos paslaugų teikėjas yra įdarbinęs kaip pagrindinį personalą, apibrėžtą 53 straipsnyje, įskaitant fizinius asmenis, kurie atstovauja Bendrijos arba Buvusiosios Jugoslavijos Respublikos Makedonijos bendrovei ar nacionaliniam subjektui ir kurie siekia laikino atvykimo, kad galėtų vesti derybas dėl paslaugų pardavimo arba kad sudarytų sutartis dėl paslaugų pardavimo tam paslaugų teikėjui, su sąlyga, kad tie atstovai nevykdys tiesioginių pardavimų plačiajai visuomenei arba neteiks paslaugų patys.

3. Pradedant antruoju pereinamojo laikotarpio etapu Stabilizavimo ir asociacijos taryba imasi priemonių, būtinų 1 dalies nuostatoms palaipsniui įgyvendinti. Atsižvelgiama į Šalių padarytą pažangą derinant savo įstatymus.

56 straipsnis

1. Šalys nesiima jokių priemonių ar veiksmų, dėl kurių sąlygos, kuriomis Bendrijos ir Buvusiosios Jugoslavijos Respublikos Makedonijos nacionaliniai subjektai ar bendrovės, įsisteigę kitoje Šalyje nei ta, kurios asmeniui yra skirtos paslaugos, teikia paslaugas, taptų gerokai griežtesnės, palyginti su padėtimi, esančia dieną prieš Susitarimo įsigaliojimą.

2. Jeigu viena Šalis mano, kad nuo Susitarimo įsigaliojimo kita Šalis įvedė tokias priemones, dėl kurių paslaugų teikimo srityje atsirado gerokai daugiau apribojimų, palyginti su padėtimi Susitarimo įsigaliojimo dieną, ta Šalis gali prašyti, kad kita Šalis pradėtų konsultacijas.

57 straipsnis

Transporto paslaugų teikimo tarp Bendrijos ir Buvusiosios Jugoslavijos Respublikos Makedonijos srityje taikomos šios nuostatos:

1) vidaus transporto srityje Šalių santykius reglamentuoja Europos bendrijos ir Buvusiosios Jugoslavijos Respublikos Makedonijos susitarimas transporto srityje, kuris įsigaliojo 1997 m. lapkričio 28 d. Šalys patvirtina, kad joms svarbu užtikrinti tinkamą šio Susitarimo taikymą;

2) tarptautinio jūrų transporto srityje Šalys įsipareigoja veiksmingai taikyti nevaržomo ir komerciniais pagrindais paremto dalyvavimo rinkoje ir judėjimo principą. a) Pirmiau minėta nuostata neprieštarauja teisėms ir įsipareigojimams, kuriuos nustato Jungtinių Tautų linijinių laivų konferencijų kodeksas, tiek, kiek šis kodeksas taikomas vienos ar kitos šio Susitarimo Šalies. Konferencijoje nenumatyti linijiniai laivai gali laisvai konkuruoti su konferencijos nustatytais linijiniais laivais, su sąlyga, kad tai vyksta sąžiningos konkurencijos ir komerciniais pagrindais. b) Šalys patvirtina savo įsipareigojimą užtikrinti laisvos konkurencijos sąlygas kaip pagrindinę sąlygą prekiauti sausais, skystais ir biriais kroviniais.

3. Šalys, taikydamos šio straipsnio 2 dalyje nustatytus principus: a) į būsimus dvišalius susitarimus su trečiosiomis šalimis neįtraukia krovinio pasidalijimo straipsnių, išskyrus tuos išskirtinius atvejus, kai šio Susitarimo vienos ar kitos Šalies linijinės laivybos bendrovės antraip netektų efektyvios galimybės prekybai į atitinkamą trečią šalį ir iš jos; b) uždraudžia krovinio pasidalijimo susitarimus būsimuose dvišaliuose susitarimuose dėl sausų ir pilstomų krovinių prekybos; c) įsigaliojus šiam Susitarimui, panaikina visas vienašales priemones, administracines, technines ir kitas kliūtis, kurios galėtų apriboti laisvą paslaugų teikimą tarptautinio jūrų transporto srityje arba turėtų joje diskriminuojantį poveikį.

4. Siekiant užtikrinti koordinuotą Šalių transporto vystymą ir laipsnišką liberalizavimą, kuris vyktų atsižvelgiant į jų abipusius komercinius poreikius, abipusio oro transporto rinkos atvėrimo sąlygos nustatomos specialiuose susitarimuose, dėl kurių Šalys tariasi po šio Susitarimo įsigaliojimo.

5. Iki 4 dalyje nurodytų susitarimų sudarymo Šalys nesiima jokių priemonių ar veiksmų, dėl kurių atsirastų daugiau apribojimų arba diskriminacijos, palyginti su padėtimi iki šio Susitarimo įsigaliojimo.

6. Pereinamuoju laikotarpiu Buvusioji Jugoslavijos Respublika Makedonija suderina savo įstatymus, įskaitant administracines, technines ir kitas taisykles, su Bendrijos oro ir vidaus transporto srities teisės aktais, jei tai būtina liberalizavimui, Šalių rinkoms abipusiškai atverti ir jei tai sudaro palankesnes sąlygas keleiviams ir prekėms judėti. Šalims darant pažangą įgyvendinant šio skyriaus tikslus, Stabilizavimo ir asociacijos taryba svarsto būdus, kaip sukurti sąlygas, padėsiančias suteikti didesnę oro ir vidaus transporto paslaugų laisvę.







I SKYRIUS

EINAMIEJI MOKĖJIMAI IR KAPITALO JUDĖJIMAS

58 straipsnis

Šalys, laikydamosi Tarptautinio valiutos fondo susitarimo VIII straipsnio, įsipareigoja leisti atlikti visus Bendrijos ir Buvusiosios Jugoslavijos Respublikos Makedonijos tarpusavio mokėjimus ir pervedimus laisvai konvertuojama valiuta į einamąją mokėjimų balanso sąskaitą.

59 straipsnis

1. Dėl operacijų, susijusių su mokėjimų balanso kapitalo ir finansine sąskaita, Susitarimui įsigaliojus, Šalys užtikrina laisvą kapitalo judėjimą, susijusį su tiesioginėmis investicijomis į bendroves, kurios yra įsteigtos pagal priimančios šalies įstatymus, ir investicijomis, kurios atliekamos pagal II skyriaus V antraštinės dalies nuostatas, taip pat su šių investicijų likvidavimu ar repatrijavimu ir bet kokiu iš to gautu pelnu.

2. Dėl operacijų, susijusių su mokėjimų balanso kapitalo ir finansine sąskaita, įsigaliojus šiam Susitarimui, Šalys užtikrina laisvą judėjimą kapitalui, kuris susijęs su prekybiniams sandoriams imamais kreditais, paslaugų teikimu, kuriame dalyvauja vienos iš Šalių gyventojas, ir su finansinėmis paslaugomis ir kreditais ilgesniam nei vienerių metų terminui.

Nuo antrojo etapo jos taip pat užtikrina laisvą judėjimą kapitalui, susijusiam su portfelio investicijomis, finansinėmis paskolomis ir kreditais trumpesniam nei vienerių metų terminui.

3. Nepažeisdamos šio straipsnio 1 dalies, Šalys neįveda kapitalo judėjimui ir einamiesiems mokėjimams tarp Bendrijos ir Buvusiosios Jugoslavijos Respublikos Makedonijos gyventojų jokių naujų apribojimų ir nesugriežtina galiojančių susitarimų.

4. Neprieštaraujant 58 straipsnio ir šio straipsnio nuostatoms, jeigu, susiklosčius ypatingoms aplinkybėms, kapitalo judėjimas tarp Bendrijos ir Buvusiosios Jugoslavijos Respublikos Makedonijos sukelia arba gali sukelti didelių sunkumų, vykdant valiutų keitimo kursų politiką ar pinigų politiką Bendrijoje ar Buvusiojoje Jugoslavijos Respublikoje Makedonijoje, Bendrija ir atitinkamai Buvusioji Jugoslavijos Respublika Makedonija kapitalo judėjimui tarp Bendrijos ir Buvusiosios Jugoslavijos Respublikos Makedonijos daugiausia šešių mėnesių laikotarpiui gali taikyti apsaugos priemones, jei tokios priemonės yra neišvengiamai būtinos.

5. Šalys viena su kita konsultuojasi, kad sudarytų palankesnes sąlygas kapitalui judėti tarp Bendrijos ir Buvusiosios Jugoslavijos Respublikos Makedonijos ir taip siektų šio Susitarimo tikslų.

60 straipsnis

1. Pirmajame etape Šalys imasi priemonių, leidžiančių sukurti reikiamas sąlygas toliau laipsniškai taikyti Bendrijos taisykles dėl laisvo kapitalo judėjimo.

2. Baigiantis pirmajam etapui Stabilizavimo ir asociacijos taryba svarsto būdus, kurie padėtų užtikrinti visapusišką bendrijos taisyklių dėl laisvo kapitalo judėjimo taikymą.







V SKYRIUS

BENDROSIOS NUOSTATOS

61 straipsnis

1. Šios antraštinės dalies nuostatų galiojimas ribojamas viešosios tvarkos, visuomenės saugumo ar sveikatos sumetimais.

2. Jos netaikomos veiklai, kuri bet kurios Šalies teritorijoje, nors ir laikinai, yra susijusi su viešosios valdžios funkcijų vykdymu.

62 straipsnis

Šioje antraštinėje dalyje nė viena šio Susitarimo nuostata nedraudžia Šalims taikyti savo įstatymų ir kitų teisės aktų, reglamentuojančių fizinių asmenų atvykimą ir buvimą, darbą, darbo sąlygas, įsikūrimą ir paslaugų teikimą, su sąlyga, kad jų laikydamosi, Šalys netaiko jų taip, kad nauda, tenkanti kuriai nors Šaliai pagal šio Susitarimo konkrečios nuostatos sąlygas būtų panaikinta ar sumažinta. Ši nuostata neturi jokio poveikio 61 straipsnio taikymui.

63 straipsnis

Bendrovėms, kurias kontroliuoja ir valdo Buvusiosios Jugoslavijos Respublikos Makedonijos bendrovės ar nacionaliniai subjektai kartu su Bendrijos bendrovėmis ar nacionaliniais subjektais, taip pat taikomos šios antraštinės dalies nuostatos.

64 straipsnis

1. Palankiausio režimo statusas, suteikiamas pagal šios antraštinės dalies nuostatas, netaikomas mokesčių lengvatoms, kurias Šalys teikia arba suteiks ateityje, remdamosi dvigubo apmokestinimo išvengimo ar kitais susitarimais mokesčių srityje.

2. Jokia šios antraštinės dalies nuostata neaiškinama kaip trukdanti Šalims imtis ar įgyvendinti bet kokias priemones, skirtas užkirsti kelią mokesčių vengimui arba nemokėjimui, remiantis dvigubo apmokestinimo išvengimo ir kitų susitarimų dėl mokesčių nuostatomis arba vietiniais mokesčių teisės aktais.

3. Jokia šios antraštinės dalies nuostata neaiškinama kaip trukdanti valstybėms narėms arba Buvusiajai Jugoslavijos Respublikai Makedonijai taikant atitinkamas mokesčių įstatymų nuostatas, išskirti mokesčių mokėtojus, esančius nelygiavertėje padėtyje, ypač dėl jų gyvenamosios vietos.

65 straipsnis

1. Šalys, spręsdamos mokėjimų balanso problemas, stengsis kiek įmanydamos vengti taikyti ribojančias priemones, įskaitant priemones, susijusias su importu. Šalis, kuri imasi tokių priemonių, kuo greičiau nurodo kitai Šaliai jų panaikinimo terminus.

2. Jeigu vienai ar kelioms valstybėms narėms arba Buvusiajai Jugoslavijos Respublikai Makedonijai iškyla arba gresia dideli mokėjimų balanso sunkumai, Bendrija arba Buvusioji Jugoslavijos Respublika Makedonija (tai priklauso nuo konkretaus atvejo), laikydamosi PPO susitarime nustatytų sąlygų, gali priimti ribotos trukmės ribojančias priemones, įskaitant su importu susijusias priemones, kuriomis negalima siekti daugiau negu tikrai būtina mokėjimų balanso padėčiai pataisyti. Bendrija arba Buvusioji Jugoslavijos Respublika Makedonija (atsižvelgiant į konkretų atvejį) informuoja apie tai kitą Šalį.

3. Jokios ribojančios priemonės netaikomos su investicijomis susijusiems pervedimams ir ypač investuotų ar reinvestuotų sumų repatrijavimui arba iš jo gautam pelnui.

66 straipsnis

Šios antraštinės dalies nuostatos palaipsniui taisomos, ypač atsižvelgiant į reikalavimus, nustatytus Bendrojo susitarimo dėl prekybos paslaugomis (GATS) V straipsnyje.

67 straipsnis

Šio Susitarimo nuostatos netrukdo kiekvienai Šaliai taikyti jokių priemonių, kurios užkirstų kelią priemonių, susijusių su trečiųjų šalių patekimu į rinką, nesilaikymui pasinaudojant šio Susitarimo nuostatomis.







VI ANTRAŠTINĖ DALIS

TEISĖS AKTŲ DERINIMAS IR TEISĖSAUGA

68 straipsnis

1. Šalys pripažįsta, kad svarbu suderinti galiojančius ir ateityje įsigaliosiančius Buvusiosios Jugoslavijos Respublikos Makedonijos įstatymus ir Bendrijos teisės aktus. Buvusioji Jugoslavijos Respublika Makedonija stengiasi užtikrinti, kad jos įstatymai būtų palaipsniui suderinti su Bendrijos teisės aktais.

2. Toks laipsniškas teisės aktų derinimas vyksta dviem etapais.

3. Nuo Susitarimo pasirašymo dienos tiek laiko, kiek nustatyta 5 straipsnyje, teisės aktai yra derinami pagal programą, kuri bus sukurta koordinuojant veiksmus su Europos Bendrijų Komisija, su tam tikromis pagrindinėmis acquis dalimis vidaus rinkos srityje bei kitose su prekyba susijusiose srityse. Buvusioji Jugoslavijos Respublika Makedonija, koordinuodama savo veiksmus su Europos Bendrijų Komisija, taip pat nustatys, kokiu būdu bus kontroliuojamas teisės aktų derinimas ir teisėsaugos veiksmai, įskaitant teismų sistemos reformą.

Bus nustatyti galutiniai terminai, kada turės būti baigti derinti konkurencijos, intelektinės nuosavybės, standartų ir sertifikavimo, viešųjų pirkimų ir duomenų apsaugos įstatymai. Teisės aktai kituose vidaus rinkos sektoriuose turės būti visiškai suderinti iki pereinamojo laikotarpio pabaigos.

4. Antruoju pereinamojo laikotarpio etapu, nustatytu 5 straipsnyje, teisės aktai derinami su tomis acquis dalimis, kurios neišvardytos ankstesnėje dalyje.

69 straipsnis

Konkurencija ir kitos ekonominės nuostatos

1. Tai, kas nurodyta toliau, prieštarauja tinkamam Susitarimo funkcionavimui, nes gali turėti įtakos Bendrijos ir Buvusiosios Jugoslavijos Respublikos Makedonijos tarpusavio prekybai: i) visi įmonių susitarimai, įmonių asociacijų sprendimai ir įmonių suderinti veiksmai, kurių tikslas arba padarinys yra konkurencijos trukdymas, ribojimas arba iškraipymas; ii) vienos ar kelių įmonių piktnaudžiavimas dominuojančia padėtimi visoje Bendrijos arba Buvusiosios Jugoslavijos Respublikos Makedonijos teritorijoje ar didelėje jos dalyje; iii) bet kokia valstybės parama, kuri iškraipo arba gali iškraipyti konkurenciją, sudarydama palankesnes sąlygas tam tikroms įmonėms arba tam tikriems produktams.

2. Bet kokie veiksmai, prieštaraujantys šiam straipsniui, vertinami pagal kriterijus, kylančius iš taisyklių, nustatytų Europos bendrijos steigimo sutarties 81, 82 ir 87 straipsniuose, taikymo.

3. a) Siekdamos taikyti šio straipsnio 1 dalies iii punkto nuostatas Šalys sutinka, kad per pirmuosius ketverius metus po šio Susitarimo įsigaliojimo bet kokia Buvusiosios Jugoslavijos Respublikos Makedonijos suteikta valstybės parama būtų vertinama atsižvelgiant į tai, kad Buvusioji Jugoslavijos Respublika Makedonija laikoma regionu, identišku Bendrijos regionams, aprašytiems Europos bendrijos steigimo sutarties 87 straipsnio 3 dalies a punkte. b) Kiekviena Šalis užtikrina skaidrumą valstybės paramos teikimo srityje, inter alia, kasmet pranešdama kitai Šaliai apie bendrą paramos sumą ir jos paskirstymą, o jeigu prašoma, pateikia ir informaciją apie paramos sistemas. Vienos Šalies prašymu kita Šalis suteikia informaciją apie tam tikrus pavienius valstybės paramos atvejus.

Kiekviena Šalis užtikrina, kad šio straipsnio nuostatos bus taikomos penkerius metus nuo Susitarimo įsigaliojimo.

4. IV antraštinės dalies II skyriuje nurodytiems produktams: — šio straipsnio 1 dalies iii punktas netaikomas, — bet kokie veiksmai, prieštaraujantys šio straipsnio 1 dalies i punktui, vertinami vadovaujantis kriterijais, nustatytais remiantis Europos bendrijos steigimo sutarties 36 ir 37 straipsniais ir konkrečiais šiuo pagrindu Bendrijos priimtais dokumentais.

5. Jeigu Bendrija arba Buvusioji Jugoslavijos Respublika Makedonija mano, kad tam tikri veiksmai prieštarauja šio straipsnio 1 dalies nuostatomis, ir — jeigu tokie veiksmai daro ar gali padaryti didelę žalą kitos Šalies interesams arba materialinę žalą jos vietos pramonei, įskaitant paslaugų pramonę, ji gali imtis atitinkamų priemonių, prieš tai pasikonsultavusi su Stabilizavimo ir asociacijos taryba arba praėjus 30 darbo dienų po kreipimosi dėl tokios konsultacijos.

Jeigu veiksmai prieštarauja šio straipsnio 1 dalies iii punktui, tai reikiamos priemonės, kurioms taikytinas PPO susitarimas, gali būti priimtos tik laikantis jame arba atitinkamuose Bendrijos vidaus teisės aktuose nustatytų procedūrų ir sąlygų.

6. Šalys keičiasi informacija, atsižvelgdamos į apribojimus, numatytus profesinio ir verslo konfidencialumo reikalavimuose.

70 straipsnis

Valstybės įmonėms ir įmonėms, kurioms suteiktos specialios arba išimtinės teisės, kiekviena Šalis užtikrina, kad pradedant trečiaisiais metais nuo šio Susitarimo įsigaliojimo dienos bus taikomi Europos bendrijos steigimo sutarties, ypač jos 86 straipsnio, principai.

71 straipsnis

Intelektinė, pramoninė ir komercinė nuosavybė

1. Vadovaudamosi šio straipsnio ir VII priedo nuostatomis Šalys patvirtina, kad joms svarbu užtikrinti tinkamą ir veiksmingą intelektinės, pramoninės ir komercinės nuosavybės teisių apsaugą bei taikymą.

2. Buvusioji Jugoslavijos Respublika Makedonija imasi būtinų priemonių, kad ne vėliau kaip po penkerių metų nuo Susitarimo įsigaliojimo užtikrintų intelektinės, pramoninės ir komercinės nuosavybės teisių apsaugos lygį, panašų į Bendrijos lygį, taip pat veiksmingas tokių teisių taikymo priemones.

3. Buvusioji Jugoslavijos Respublika Makedonija įsipareigoja per pirmiau minėtą laikotarpį prisijungti prie VII priede nurodytų daugiašalių konvencijų dėl intelektinės, pramoninės ir komercinės nuosavybės teisių.

Jeigu intelektinės, pramoninės ir komercinės nuosavybės srityje atsiranda problemų, turinčių įtakos prekybos sąlygoms, bet kurios Šalies prašymu dėl jų skubiai kreipiamasi į Stabilizavimo ir asociacijos tarybą, kad būtų rastas abi Šalis tenkinantis sprendimas.

72 straipsnis

Viešosios sutartys

1. Šalys mano, kad jų siektinu tikslu turėtų būti viešųjų sutarčių sudarymas remiantis nediskriminavimo ir abipusiškumo principais, ypač atsižvelgiant į PPO reikalavimus.

2. Nuo šio Susitarimo įsigaliojimo Buvusiosios Jugoslavijos Respublikos Makedonijos bendrovėms, neatsižvelgiant į tai, ar jos yra įsisteigusios Bendrijoje, suteikiama teisė naudotis sutarčių sudarymo procedūromis Bendrijoje, laikantis Bendrijoje galiojančių pirkimų taisyklių bei taikant režimą, kuris yra ne mažiau palankus už taikomą Bendrijos bendrovėms.

Pirmiau išdėstytos nuostatos taip pat bus taikomos sutartims komunalinių paslaugų sektoriuje po to, kai Buvusiosios Jugoslavijos Respublikos Makedonijos Vyriausybė priims įstatymus, pagal kuriuos šioje srityje bus taikomos Bendrijos taisyklės. Bendrija periodiškai tikrina, ar Buvusioji Jugoslavijos Respublika Makedonija iš tikrųjų priėmė tokius įstatymus.

Praėjus daugiausia penkeriems metams po šio Susitarimo įsigaliojimo, Bendrijos bendrovėms, kurios yra įsisteigusios ne Buvusiojoje Jugoslavijos Respublikoje Makedonijoje, suteikiama teisė naudotis sutarčių sudarymo procedūromis Buvusiojoje Jugoslavijos Respublikoje Makedonijoje pagal Viešųjų pirkimų įstatymą, taikant režimą, kuris yra ne mažiau palankus už taikomą Buvusiosios Jugoslavijos Respublikos Makedonijos bendrovėms. Įsigaliojus šiam Susitarimui, Bendrijos bendrovės, įsisteigusios Buvusiojoje Jugoslavijos Respublikoje Makedonijoje pagal V antraštinės dalies II skyrių, gali naudotis sutarčių sudarymo procedūromis, taikant režimą, kuris yra ne mažiau palankus už taikomą Buvusiosios Jugoslavijos Respublikos Makedonijos bendrovėms.

Stabilizavimo ir asociacijos taryba periodiškai svarsto, ar Buvusioji Jugoslavijos Respublika Makedonija gali suteikti visoms Bendrijos bendrovėms teisę naudotis sutarčių sudarymo procedūromis šioje šalyje.

3. 44–67 straipsnių nuostatos taikomos įsisteigimui, veiklai, paslaugų teikimui tarp Bendrijos ir Buvusiosios Jugoslavijos Respublikos Makedonijos, taip pat užimtumui ir darbo jėgos judėjimui, susijusiems su viešųjų sutarčių vykdymu.

73 straipsnis

Standartizacija, metrologija, akreditacija ir atitikties įvertinimas

1. Buvusioji Jugoslavijos Respublika Makedonija imasi būtinų priemonių, kad palaipsniui būtų pasiekta atitiktis su Bendrijos techniniais reglamentais ir Europos standartizacijos, metrologijos, akreditacijos ir atitikties įvertinimo procedūromis.

2. Šiuo tikslu Šalys siekia: — skatinti naudoti Bendrijos techninius reglamentus ir taikyti europietiškus standartus bei atitikties įvertinimo procedūras, — jei reikia, sudaryti Europos atitikties įvertinimo protokolus, — skatinti aukštos kokybės infrastruktūros kūrimą standartizacijos, metrologijos, akreditacijos ir atitikties įvertinimo srityse, — skatinti dalyvavimą specializuotų Europos organizacijų darbe (CEN, CENELEC, ETSI, EA, WELMEC, EUROMED ir kt.).







VII ANTRAŠTINĖ DALIS

TEISINGUMAS IR VIDAUS REIKALAI

74 straipsnis

Institucijų stiprinimas ir teisinė valstybė

Bendradarbiaudamos teisingumo ir vidaus reikalų srityje Šalys ypatingą dėmesį skiria institucijoms stiprinti visais lygmenimis administravimo srityje ir ypač teisėsaugos bei teisingumo įgyvendinimo mechanizmų srityse. Tai apima teisinės valstybės stiprinimą. Bendradarbiaujant teisingumo srityje daugiausia dėmesio skiriama teismų nepriklausomumui, jų veiksmingumui didinti ir teisės profesijų mokymui.

75 straipsnis

Vizos, pasienio kontrolė, prieglobstis ir migracija

1. Šalys bendradarbiaus vizų išdavimo, pasienio kontrolės, prieglobsčio ir migracijos srityse bei sukurs pagrindą bendradarbiavimui šiose srityse, taip pat bendradarbiavimui regionų lygiu.

2. Bendradarbiavimas šio straipsnio 1 dalyje nurodytose srityse grindžiamas Šalių konsultacijomis bei glaudžiu bendradarbiavimu ir apima techninę bei administracinę pagalbą: — keičiantis informacija apie įstatymus ir praktiką, — kuriant įstatymus, — didinant institucijų efektyvumą, — mokant personalą, — užtikrinant kelionės dokumentų saugumą ir ieškant suklastotų dokumentų.

3. Bendradarbiaujama daugiausia šiose srityse: — prieglobsčio suteikimo srityje: kuriami ir vykdomi tokie nacionaliniai teisės aktai, kurie atitiktų 1951 metų Ženevos konvencijos standartus, ir taip būtų užtikrintas pabėgėlių negrąžinimo principo laikymasis, — teisėtos migracijos srityje: dėl priėmimo taisyklių ir priimtų asmenų teisių ir statuso. Migracijos srityje Šalys susitaria tinkamai elgtis su kitų valstybių piliečiais, teisėtai gyvenančiais jų teritorijose, ir skatinti integracijos politiką, pagal kurią jie įgytų teises ir pareigas, panašias į Šalių piliečių turimas teises ir pareigas.

Pagal šį straipsnį Stabilizavimo ir asociacijos taryba gali pasiūlyti papildomas bendradarbiavimo sritis.

76 straipsnis

Nelegalios imigracijos prevencija ir kontrolė; readmisija

1. Šalys susitaria bendradarbiauti, kad būtų užkirstas kelias nelegaliai imigracijai ir kad ją galima būtų kontroliuoti. Šiuo tikslu: — Buvusioji Jugoslavijos Respublika Makedonija sutinka be ypatingų formalumų priimti bet kurį savo pilietį, neteisėtai esantį kurios nors valstybės narės teritorijoje, jei to prašo ta valstybė narė ir jei yra aiškiai nustatyta, kad šis asmuo atitinka tą sąlygą, — ir kiekviena Europos Sąjungos valstybė narė sutinka be ypatingų formalumų priimti bet kurį savo pilietį, neteisėtai esantį Buvusiosios Jugoslavijos Respublikos Makedonijos teritorijoje, jei to prašo Buvusioji Jugoslavijos Respublika Makedonija ir jei yra aiškiai nustatyta, kad šis asmuo atitinka tą sąlygą.

Europos Sąjungos valstybės narės ir Buvusioji Jugoslavijos Respublika Makedonija išduos savo piliečiams atitinkamus asmens dokumentus bei aprūpins juos šiam tikslui pasiekti būtinomis administracinėmis priemonėmis.

2. Šalys susitaria, gavusios prašymą, sudaryti Buvusiosios Jugoslavijos Respublikos Makedonijos ir Europos bendrijos susitarimą, reglamentuojantį Buvusiosios Jugoslavijos Respublikos Makedonijos ir Europos Sąjungos valstybių narių konkrečius įsipareigojimus dėl readmisijos, įskaitant įsipareigojimą dėl kitų šalių piliečių ir asmenų be pilietybės readmisijos.

3. Kol su Bendrija bus sudarytas šio straipsnio 2 dalyje minimas susitarimas, Buvusioji Jugoslavijos Respublika Makedonija, gavusi prašymą, sutinka su Europos Sąjungos valstybėmis narėmis sudaryti dvišalius susitarimus, reglamentuojančius konkrečius Buvusiosios Jugoslavijos Respublikos Makedonijos ir tos valstybės narės įsipareigojimus dėl readmisijos, įskaitant įsipareigojimą dėl kitų šalių piliečių ir asmenų be pilietybės readmisijos.

4. Stabilizavimo ir asociacijos taryba svarsto kitus galimus bendrus veiksmus, kurie padėtų užtikrinti nelegalios imigracijos, įskaitant prekybos žmonėmis, prevenciją ir kontrolę.

77 straipsnis

Kova su pinigų plovimu

1. Šalys susitaria, kad būtina imtis visų būtinų veiksmų ir bendradarbiauti, kad būtų užkirstas kelias naudoti jų finansines sistemas lėšoms, gautoms įvykdžius nusikaltimus ir ypač su narkotikais susijusius nusikaltimus, plauti.

2. Bendradarbiavimas šioje srityje gali apimti administracinę ir techninę pagalbą, skirtą padėti vykdyti kovos su pinigų plovimu taisyklėms ir užtikrinti veiksmingą tinkamų šios srities standartų ir mechanizmų, lygiaverčių tiems, kuriuos yra priėmusi Bendrija ir tarptautinės šioje srityje dirbančios organizacijos, funkcionavimą.

78 straipsnis

Nusikaltimų ir kitos neteisėtos veiklos prevencija bei kova su ja

1. Šalys susitaria bendradarbiauti kovos su nusikalstama ir neteisėta veikla (organizuota arba ne) bei jos prevencijos srityje; ta veikla gali būti: — prekyba žmonėmis, — neteisėta ekonominė veikla, ypač korupcija, neteisėtos operacijos su tokiais produktais kaip gamybinės atliekos, radioaktyviosios medžiagos ir operacijos su neteisėtais arba suklastotais produktais, — neteisėta prekyba narkotikais ir psichotropinėmis medžiagomis, — kontrabanda, — neteisėta prekyba ginklais, — terorizmas.

Dėl bendradarbiavimo šiose srityse Šalys konsultuosis ir glaudžiai koordinuos savo veiksmus.

2. Techninė ir administracinė pagalba šioje srityje gali apimti: — nacionalinių teisės aktų kūrimą baudžiamosios teisės srityje, — už kovą su nusikaltimais ir jų prevenciją atsakingų institucijų efektyvumo didinimą, — personalo mokymą ir tyrimo priemonių kūrimą, — nusikaltimų prevencijos priemonių kūrimą.

79 straipsnis

Bendradarbiavimas kovojant su nelegaliais narkotikais

1. Pagal savo atitinkamus įgaliojimus ir kompetenciją Šalys bendradarbiauja, kad užtikrintų, jog bus laikomasi darnaus ir bendro požiūrio į narkotikus. Kovos su narkotikais politikų ir veiksmų tikslas – sumažinti nelegalių narkotikų tiekimą, prekyba jais ir jų poreikį bei veiksmingiau kontroliuoti prekursorius.

2. Šalys susitaria dėl bendradarbiavimo metodų, būtinų šiems tikslams pasiekti. Veiksmai grindžiami kartu nustatytais principais, atsižvelgiant į ES kovos su narkotikais strategiją.

3. Šalių tarpusavio bendradarbiavimas apima techninę ir administracinę pagalbą, ypač šiose srityse: nacionalinių teisės aktų ir politikų kūrimo, institucijų ir informacijos centrų steigimo, personalo mokymo, tyrimų narkotikų srityje ir prekursorių naudojimo neteisėtai gaminant narkotikus prevencijos srityse. Šalys gali susitarti įtraukti į bendradarbiavimą ir kitas sritis.







VIII ANTRAŠTINĖ DALIS

BENDRADARBIAVIMO POLITIKOS

80 straipsnis

1. Bendrija ir Buvusioji Jugoslavijos Respublika Makedonija pradeda glaudų bendradarbiavimą, kurio tikslas – skatinti Buvusiosios Jugoslavijos Respublikos Makedonijos plėtrą ir augimą. Šis bendradarbiavimas stiprina esamus ekonominius ryšius plačiausiu įmanomu pagrindu abiem Šalims naudingu būdu.

2. Bus parengtos politikos ir kitos priemonės Buvusiosios Jugoslavijos Respublikos Makedonijos ekonominiam ir socialiniam vystymuisi paskatinti. Į šias politikas iš pat pradžių turi būti įtraukti aplinkosaugos aspektai ir jos turi būti pritaikytos darnios socialinės plėtros poreikiams.

3. Bendradarbiavimo politikos integruojamos į regioninį bendradarbiavimo pagrindą. Ypatingas dėmesys skiriamas priemonėms, galinčioms paskatinti Buvusiosios Jugoslavijos Respublikos Makedonijos ir kaimyninių šalių, įskaitant valstybes nares, bendradarbiavimą ir taip padidinti regiono stabilumą. Stabilizavimo ir asociacijos taryba gali nustatyti prioritetines politikas iš toliau aprašytų politikų ir pačių politikų prioritetus.

81 straipsnis

Ekonominė politika

1. Bendrija ir Buvusioji Jugoslavijos Respublika Makedonija sudaro palankias sąlygas ekonomikos reformos procesui vykdydamos bendradarbiavimą, kurio tikslas – geriau suprasti viena kitos ekonomikos mechanizmus ir ekonomikos politikos rinkos ekonomikose vykdymą

2. Siekdamos šių tikslų, Bendrija ir Buvusioji Jugoslavijos Respublika Makedonija bendradarbiauja: — keisdamosi informacija apie makroekonominės veiklos rezultatus bei perspektyvas ir apie plėtros strategijas, — kartu analizuodamos jas abi dominančius ekonomikos klausimus, įskaitant ekonominės politikos kūrimą ir jos įgyvendinimo priemones.

3. Buvusiosios Jugoslavijos Respublikos Makedonijos valdžios institucijų prašymu Bendrija gali teikti pagalbą, kuri padėtų Buvusiajai Jugoslavijos Respublikai Makedonijai padaryti denarą visiškai konvertuojamą ir palaipsniui priderinti savo politikas prie Europos pinigų sistemos politikų. Bendradarbiavimas šioje srityje apims neoficialų keitimąsi informacija apie Europos pinigų sistemos ir Europos centrinių bankų sistemos principus ir funkcionavimą.

82 straipsnis

Bendradarbiavimas statistikos srityje

1. Bendradarbiavimo statistikos srityje tikslas – sukurti efektyvią ir subalansuotą statistikos sistemą, kuri leistų laiku pateikti patikimus, objektyvius ir tikslius duomenis, kurių reikia planuojant ir kontroliuojant Buvusiojoje Jugoslavijos Respublikoje Makedonijoje vykstantį pereinamojo laikotarpio reformų procesą. Ji sudaro sąlygas nacionalinei statistikos sistemai, kurią koordinuoja valstybinė statistikos tarnyba, geriau tenkinti jos naudotojų tiek valstybės valdymo institucijose, tiek privačiose įmonėse poreikius. Statistikos sistema turi veikti pagal pagrindinius Jungtinių Tautų nustatytus statistikos principus ir Europos teisės aktų statistikos srityje sąlygas bei būti plėtojama taip, kad atitiktų statistikos srities acquis communautaire .

2. Siekdamos šio tikslo, Šalys gali pirmiausia bendradarbiauti, kad: — Buvusiojoje Jugoslavijos Respublikoje Makedonijoje būtų įsteigta efektyvi statistikos tarnyba, kuri turėtų atitinkamą institucinį pagrindą, — būtų sukurti ir naudojami nacionaliniai gebėjimai aukštos kokybės statistinei informacijai rinkti, apdoroti ir platinti, kuo efektyviau naudojant modernias technologijas, — privačių ir valstybinių sektorių ūkio subjektams bei mokslinių tyrimų bendruomenei būtų teikiama atitinkama socialinė ekonominė informacija, kurios reikia valstybės reformoms kontroliuoti, — nacionalinėje statistikos sistemoje būtų pradėti taikyti Europos statistikos sistemos principai ir standartai, — būtų užtikrintas asmens duomenų konfidencialumas.

3. Bendradarbiavimas šioje srityje apima, tačiau neapsiriboja informacijos apie metodus, dalyvavimą tam tikrose EUROSTATO darbo grupėse teikimu ir keitimusi statistiniais duomenimis.

83 straipsnis

Bankininkystė, draudimas ir finansinės paslaugos

1. Šalys bendradarbiaudamos siekia sukurti ir plėtoti tinkamą pagrindą bankininkystės, draudimo ir finansinių paslaugų sektoriui Buvusiojoje Jugoslavijos Respublikoje Makedonijoje.

Svarbiausios bendradarbiavimo sritys yra:

— bendros apskaitos sistemos, atitinkančios Europos standartus, sukūrimas,

— bankininkystės, draudimo ir kitų finansinių sektorių stiprinimas ir pertvarkymas,

— bankininkystės ir kitų finansinių paslaugų teikimo priežiūros ir reguliavimo gerinimas,

— keitimasis informacija, ypač informacija apie siūlomus įstatymus,

— vertimai ir terminų glosarijų rengimas.

2. Šalys bendradarbiaudamos siekia sukurti efektyvias audito sistemas Buvusiojoje Jugoslavijos Respublikoje Makedonijoje, vadovaudamosi suderintais Bendrijos metodais ir praktikomis.

Svarbiausios bendradarbiavimo sritys yra:

— techninė pagalba Audito rūmams Buvusiojoje Jugoslavijos Respublikoje Makedonijoje,

— vidaus audito tarnybų valstybinėse įstaigose įsteigimas,

— keitimasis informacija apie audito sistemas,

— audito dokumentų standartizacija,

— mokymas ir konsultacijos.

84 straipsnis

Investicijų skatinimas ir apsauga

1. Šalys bendradarbiaudamos siekia sukurti palankias sąlygas privačioms investicijoms – tiek vidaus, tiek užsienio.

2. Svarbiausi bendradarbiavimo tikslai yra: — Buvusiosios Jugoslavijos Respublikos Makedonijos – patobulinti teisinį pagrindą, kuris sudarytų palankias sąlygas investicijoms ir užtikrintų jų apsaugą, — jei reikia, dvišalių susitarimų dėl investicijų skatinimo ir apsaugos sudarymas su valstybėmis narėmis, — tinkamų susitarimų dėl kapitalo pervedimo įgyvendinimas, — investicijų apsaugos gerinimas.

85 straipsnis

Pramoninis bendradarbiavimas

1. Bendradarbiavimo tikslas – skatinti Buvusiosios Jugoslavijos Respublikos Makedonijos pramonės ir atskirų sektorių modernizavimą ir pertvarkymą bei abiejų Šalių ūkio subjektų pramoninį bendradarbiavimą, ypač siekiant sustiprinti privatų sektorių tokiu būdu, kad būtų užtikrinta aplinkos apsauga.

2. Pramoninis bendradarbiavimas atspindi abiejų Šalių nustatytus prioritetus. Jos atsižvelgs į pramoninio bendradarbiavimo regioninius aspektus, skatindamos nacionalinę partnerystę, kai tinkama. Svarbiausias iniciatyvų tikslas turėtų būti sukurti tinkamą pagrindą įmonėms, pagerinti pažangiąją patirtį valdymo srityje, skatinti rinkų kūrimą, jų skaidrumą ir verslo aplinkos kūrimą.

86 straipsnis

Mažos ir vidutinės įmonės

Šalys siekia plėtoti ir stiprinti privataus sektoriaus mažas ir vidutines įmones, kurti naujas įmones srityse, kuriose Bendrijos ir Buvusiosios Jugoslavijos Respublikos Makedonijos mažos ir vidutinės įmonės galėtų plėstis ir tarpusavyje bendradarbiauti.

87 straipsnis

Turizmas

Šalių bendradarbiavimo turizmo srityje tikslas – sudaryti palankias sąlygas turizmui ir turistinei prekybai bei skatinti ją, perduodant pažangiąją patirtį, Buvusiajai Jugoslavijos Respublikai Makedonijai dalyvaujant svarbiose Europos turizmo organizacijose ir nagrinėjant bendrų veiksmų, ypač regioninio turizmo projektų, galimybes.

88 straipsnis

Muitinė

1. Bendradarbiavimo tikslas yra garantuoti, kad bus laikomasi visų nuostatų, kurios bus priimtos prekybos srityje, ir kad Buvusiosios Jugoslavijos Respublikos Makedonijos muitinės sistema bus suderinta su Bendrijos muitinės sistema, šitaip sudarant sąlygas taikyti šiame Susitarime numatytas liberalizavimo priemones.

2. Bendradarbiavimas apima šias svarbiausias sritis: — keitimąsi informacija, įskaitant informaciją apie tyrimo metodus, — Šalių tarpusavyje naudojamos tarptautinės infrastruktūros kūrimą, — Bendrijos ir Buvusiosios Jugoslavijos Respublikos Makedonijos tranzito sistemų sujungimą, kiek įmanoma, bei bendro administracinio dokumento priėmimą ir naudojimą, — patikrinimų ir formalumų, susijusių su prekių gabenimu, supaprastinimą, — pagalbą diegiant modernias muitinės informacijos sistemas.

3. Neprieštaraujant kitoms šiame Susitarime, ir ypač 76, 77 ir 78 straipsniuose, numatytoms bendradarbiavimo formoms Šalių administracinės institucijos teikia abipusę pagalbą muitinės veiklos srityje pagal 5 protokolo nuostatas.

89 straipsnis

Mokesčiai

Šalys pradeda bendradarbiavimą mokesčių srityje, įgyvendindamos priemones, turinčias paskatinti tolesnę mokesčių sistemos reformą, modernizuodamos mokesčių paslaugas ir taip siekdamos užtikrinti mokesčių surinkimo ir kovos su fiskaliniu sukčiavimu veiksmingumą.

90 straipsnis

Socialinis bendradarbiavimas

1. Užimtumo srityje Šalys daugiausia bendradarbiauja gerindamos darbo paieškos ir profesinio orientavimo paslaugas, aprūpindamos pagalbinėmis priemonėmis ir skatindamos vietos plėtrą ir taip padėdamos pertvarkyti pramonės ir darbo rinką. Bendradarbiavimas taip pat vyksta tokiais būdais: rengiami mokymai, ekspertų komandiruotės, atliekami informavimo ir mokymo veiksmai.

2. Šalių bendradarbiavimu socialinės apsaugos srityje siekiama pritaikyti Buvusiosios Jugoslavijos Respublikos Makedonijos socialinės apsaugos sistemą prie naujų ekonominių ir socialinių reikalavimų, ypač teikiant ekspertų paslaugas ir organizuojant informavimo ir mokymo veiklą.

3. Šalių bendradarbiavimas apims Buvusiosios Jugoslavijos Respublikos Makedonijos įstatymų dėl darbo sąlygų ir vienodų vyrų ir moterų galimybių derinimą.

4. Šalys plėtoja tarpusavio bendradarbiavimą, siekdamos pakelti darbuotojų sveikatos ir saugumo apsaugos lygį, atsižvelgdamos į Bendrijoje egzistuojantį apsaugos lygį.

91 straipsnis

Švietimas ir mokymas

1. Šalys bendradarbiaudamos siekia pakelti bendrojo lavinimo ir profesinių kvalifikacijų Buvusiojoje Jugoslavijos Respublikoje Makedonijoje lygį, atsižvelgdamos į Buvusiosios Jugoslavijos Respublikos Makedonijos prioritetus.

2. TEMPUS programa padės stiprinti dviejų Šalių bendradarbiavimą švietimo ir mokymo srityje, taip pat stiprinti demokratiją, teisinę valstybę ir ekonomikos reformą.

3. Europos mokymo fondas taip pat padės tobulinti mokymo struktūras ir gerinti mokymo veiklą Buvusiojoje Jugoslavijos Respublikoje Makedonijoje.

92 straipsnis

Kultūrinis bendradarbiavimas

Šalys įsipareigoja skatinti kultūrinį bendradarbiavimą. Šis bendradarbiavimas būtinas tam, kad, inter alia, atskiri asmenys, bendruomenės ir tautos geriau vieni kitus suprastų ir labiau gerbtų.

93 straipsnis

Informacija ir bendravimas

Bendrija ir Buvusioji Jugoslavijos Respublika Makedonija imsis priemonių, kurios skatintų tarpusavio informacijos mainus. Pirmenybė bus teikiama programoms, skirtoms teikti plačiajai visuomenei pagrindinę informaciją apie Bendriją, o profesiniams sluoksniams – labiau specializuotą informaciją.

94 straipsnis

Bendradarbiavimas garso ir vaizdo srityje

Bendradarbiaudamos Šalys siekia skatinti garso ir vaizdo pramonės Europoje plėtrą ir bendrą gamybą kino ir televizijos srityje.

Šalys koordinuoja ir prireikus derina savo tarpvalstybinės transliacijos turinio reguliavimo politikas, ypatingą dėmesį skirdamos klausimams, susijusiems su programų ir transliacijų palydoviniu ar kabeliniu ryšiu intelektinės nuosavybės teisių įsigijimu.

95 straipsnis

Elektroninių ryšių infrastruktūra ir susijusios paslaugos

Šalys stiprins bendradarbiavimą elektroninių ryšių infrastruktūros, įskaitant klasikinius telekomunikacijų tinklus ir atitinkamus elektroninius vaizdo ir garso perdavimo tinklus, ir susijusių paslaugų srityje, siekdamos padėti Jugoslavijos Respublikai Makedonijai kitais metais po Susitarimo įsigaliojimo perimti visą acquis.

Svarbiausios bendradarbiavimo sritys yra:

— politikos kūrimas,

— teisės ir reguliavimo aspektai,

— rinkos ekonomikai būtina institucinė plėtra,

— Buvusiosios Jugoslavijos Respublikos Makedonijos elektroninės infrastruktūros modernizavimas ir jos integravimas į Europos ir pasaulio tinklus, ypatingą dėmesį skiriant tobulinimui regiono lygiu,

— tarptautinis bendradarbiavimas,

— bendradarbiavimas Europos struktūrų viduje, ypač susijusių su standartizacija,

— pozicijų koordinavimas tarptautinėse organizacijose ir forumuose.

96 straipsnis

Informacinė visuomenė

Šalys susitaria stiprinti bendradarbiavimą, siekdamos, kad toliau plėtotųsi Buvusiosios Jugoslavijos Respublikos Makedonijos informacinė visuomenė. Bendrąja prasme siekiama parengti visuomenę skaitmeniniam amžiui, pritraukti investicijas ir užtikrinti tinklų bei paslaugų sąveiką.

Buvusiosios Jugoslavijos Respublikos Makedonijos valdžios institucijos, Bendrijos padedamos, nuodugniai apsvarstys Europos Sąjungos prisiimtus politinius įsipareigojimus, kad galėtų suderinti savo politiką su Sąjungos politikomis.

Buvusiosios Jugoslavijos Respublikos Makedonijos valdžios institucijos parengs Bendrijos teisės aktų informacinės visuomenės srityje priėmimo planą.

97 straipsnis

Vartotojų apsauga

Šalys bendradarbiaus, kad suderintų Buvusiosios Jugoslavijos Respublikos Makedonijos vartotojų apsaugos normas su Bendrijos normomis. Veiksminga vartotojų apsauga yra būtina tam, kad būtų užtikrintas tinkamas rinkos ekonomikos funkcionavimas; šiai apsaugai užtikrinti bus sukurta administracinė infrastruktūra, skirta rinkos priežiūrai ir teisėsaugai šiose srityje užtikrinti.

Siekdamos šio tikslo, Šalys, atsižvelgdamos į bendrus interesus, skatins ir užtikrins, kad:

— bus derinami teisės aktai ir vienodinama vartotojų apsauga Buvusiojoje Jugoslavijos Respublikoje Makedonijoje, kad ji atitiktų Bendrijos lygį,

— bus sukurta aktyvios vartotojų apsaugos politika, plečiant informavimą ir kuriant nepriklausomas organizacijas,

— vartotojams bus užtikrinta veiksminga teisinė apsauga, kuri leis pagerinti vartojimo prekių kokybę ir laikytis atitinkamų saugumo standartų.

98 straipsnis

Transportas

1. Neatsižvelgdamos į Europos bendrijos ir Buvusiosios Jugoslavijos Respublikos Makedonijos susitarimą dėl transporto Šalys skatins ir stiprins bendradarbiavimą, kad Buvusioji Jugoslavijos Respublika Makedonija galėtų: — pertvarkyti ir modernizuoti transporto ir susijusią infrastruktūrą, — pagerinti keleivių bei prekių judėjimą ir galimybes patekti į transporto rinką, panaikindamos administracines, technines ir kitas kliūtis, — taikyti veiklos normas, panašias į taikomas Bendrijoje, — sukurti transporto sistemą, suderinamą su Bendrijos sistema ir prie jos pritaikytą, — gerinti aplinkos apsaugą transporto srityje, mažinti žalingą poveikį ir taršą.

2. Pagrindinės bendradarbiavimo sritys yra: — kelių, geležinkelių, oro uostų ir uostų infrastruktūros, kitų abiem Šalims svarbių maršrutų ir transeuropinių bei paneuropinių ryšių kūrimas, — geležinkelių ir oro uostų valdymas, taip pat atitinkamų nacionalinių valdžios institucijų bendradarbiavimas, — kelių transportas, įskaitant mokesčių, socialinius ir aplinkosaugos aspektus, — kombinuotas geležinkelių ir kelių transportas, — statistikos tarptautinio transporto srityje derinimas, — techninės transporto įrangos modernizavimas pagal Bendrijos standartus ir pagalba gaunant finansavimą tam modernizavimui, ypač kelių ir geležinkelių transporto, įvairiarūšio transporto ir perkrovimo srityje, — bendrų technologinių ir mokslinių tyrimų programų skatinimas, — koordinuotų transporto politikų, atitinkančių Bendrijoje taikomas politikas, priėmimas.

99 straipsnis

Energija

1. Bendradarbiavimas bus grindžiamas rinkos ekonomikos ir Europos energetikos chartijos sutarties principais ir plėtojamas, siekiant palaipsniui integruoti Europos energetikos rinkas.

2. Bendradarbiavimas apima šias svarbiausias sritis: — energetikos politikos rengimą ir planavimą, įskaitant infrastruktūros modernizavimą, tiekimo gerinimą ir įvairinimą bei geresnių patekimo į energetikos rinką sąlygų sudarymą, taip pat ir palankių tranzito sąlygų sudarymą, — valdymą ir mokymą energetikos sektoriuje, technologijų ir pažangiosios patirties perdavimą, — skatinimą taupyti energiją, užtikrinti energijos efektyvumą, atsinaujinančios energijos naudojimą ir energijos gamybos ir vartojimo poveikio aplinkai tyrimą, — pagrindinių sąlygų nustatymą energijos tiekimo įmonėms ir įmonių bendradarbiavimą šiame sektoriuje.

100 straipsnis

Žemės ūkis ir agropramoninis sektorius

Bendradarbiaujant šioje srityje siekiama modernizuoti ir pertvarkyti žemės ūkį ir agropramoninį sektorių, tvarkyti vandens ūkį, plėtoti kaimo vietoves, palaipsniui suderinti veterinarijos ir fitosanitarijos teisės aktus su Bendrijos normomis bei plėtoti Buvusiosios Jugoslavijos Respublikos Makedonijos žuvininkystės ir miško sektorius.

101 straipsnis

Regioninė ir vietos plėtra

Šalys stiprins bendradarbiavimą regioninės plėtros srityje, siekdamos padėti ekonomikos plėtrai ir sumažinti regionų skirtumus.

Ypatingas dėmesys bus skiriamas tarpvalstybiniam, nacionaliniam ir regionų bendradarbiavimui. Siekdami šio tikslo ekspertai gali keistis informacija.

102 straipsnis

Bendradarbiavimas mokslinių tyrimų ir technologijų plėtros srityje

1. Šalys viena kitai naudingu pagrindu skatina abipusį bendradarbiavimą civilinių mokslinių tyrimų ir technologijų plėtojimo srityje ir, atsižvelgdamos į turimus išteklius, naudojimąsi jų atitinkamomis programomis su sąlyga, kad bus veiksmingai saugomos intelektinės, pramoninės ir komercinės nuosavybės teisės.

2. Bendradarbiavimas mokslo ir technologijų srityje apima: — keitimąsi mokslinio ir techninio pobūdžio informacija, — bendrų mokslinių susitikimų organizavimą, — bendrą mokslinių tyrimų ir technologijų plėtojimo veiklą, — mokymo veiklą ir mobilumo programas, skirtas abiejų Šalių mokslininkams, tyrėjams ir specialistams, dalyvaujantiems mokslinių tyrimų ir technologijų plėtojimo veikloje.

3. Šis bendradarbiavimas vykdomas pagal konkrečius susitarimus, dėl kurių turi būti deramasi ir kurie turi būti sudaryti pagal kiekvienos Šalies priimtas procedūras, juose, inter alia, pateikiamos atitinkamos nuostatos dėl intelektinės, pramoninės ir komercinės nuosavybės teisių.

103 straipsnis

Aplinka ir branduolinė sauga

1. Šalys plėtoja ir stiprina savo bendradarbiavimą kovos su aplinkos blogėjimu srityje, kad padėtų užtikrinti aplinkos tvarumą.

2. Bendradarbiaujant pirmenybė gali būti teikiama šioms sritims: — kovai su vietos, regionų ir tarpvalstybine tarša (oras, vandens kokybė, įskaitant nuotekų tvarkymą ir geriamo vandens taršą) ir veiksmingai priežiūrai užtikrinti, — strategijoms aplinkosaugos problemoms pasaulio lygmeniu ir klimato pokyčių problemoms spręsti kurti, — efektyviai, subalansuotai ir ekologiškai energijos gamybai ir vartojimui, pramonės įmonių saugai, — chemikalų klasifikacijai ir saugiam jų tvarkymui, — atliekų mažinimui, perdirbimui ir saugiam šalinimui bei Bazelio konvencijai dėl pavojingų atliekų tarpvalstybinių vežimų bei jų tvarkymo kontrolės (1989 m., Bazelis) įgyvendinti, — žemės ūkio, dirvos erozijos ir taršos žemės ūkio chemikalais poveikiui aplinkai, — miškų, augmenijos ir gyvūnijos apsaugai ir biologinei įvairovei išsaugoti, — teritoriniam planavimui, įskaitant statybą ir miestų planavimą, — poveikio aplinkai įvertinimui ir strateginiam poveikio aplinkai įvertinimui, — nuolatiniam įstatymų ir kitų teisės aktų derinimui pagal Bendrijos normas, — tarptautinėms konvencijoms aplinkosaugos srityje, prie kurių Bendrija yra prisijungusi, — bendradarbiavimui regionų lygmeniu bei bendradarbiavimui Europos aplinkos agentūros veiklos srityje, — švietimui, informavimui ir informuotumui apie aplinkosaugos problemas ugdyti.

3. Apsaugos nuo stichinių nelaimių srityje bendradarbiaujant siekiama užtikrinti žmonių, gyvulių, turto ir aplinkos apsaugą nuo žmogaus sukeltų nelaimių. Siekiant šio tikslo bendradarbiavimas gali apimti šias sritis: — keitimąsi informacija apie mokslinių projektų ir mokslinių tyrimų bei taikomosios veiklos projektų rezultatus, — abipusę pavojų, stichinių nelaimių ir jų padarinių kon